url: =LESSON 8 | May 15-21 THUCIAMNA THUKHAM ~ MUC\nLESSON 8 | May 15-21 THUCIAMNA THUKHAM\nAdmin 10:03:00 PM 3Q2020, Articles, Sabbath School Lesson\nTukaal sung sim ding: Pai. 19:6, Isa. 56:7, Heb. 2:9, Thkna. 4:13;10:13, Amos 3:3, Pian. 18:19.\nKAMNGAH: “Tua ahih ciangin Topa na Pasian uh amah bek ahi Pasian hi a, amah itin a thupiakna a zuite tungah khang tulkhat dongin thuciamna le itna kip lenin a thuman Pasian hi.” Thuhilhkikna 7:9.\nLate 23 in a kipulaak, Pasian in eite a hong makaihna mun in mun thupi hi. “ Ama min adingin Amah in thuman lampi-ah kei hongkha hi” ci-in David in pulaak hi. Pasian in hoihna khempeuh tawh kidim ahih manin eite hong makaih khial ngei lo hi. Amah in thuman lampi-ah a hong paipih hi. Thuman lampi i cih in bang lampi hi ding hiam? Hih dotna a dawnna mundang khatah kimu thei hi: “Nangma thupiakna lampi-ah kei hong paipih in. Bang hang hiam cihleh tua-ah nuam ka sa hi” (Late 119: 35). Pasian thukham in mihingte siatna lauhuaina sungah muanhuai-na tawh kidim hi.\nTukaal thusinna in Pasian thukham leh Sinai thuciamna-ah thukham nasep i kikum ding hi.\nTu kaal Thusin A Huamin etna: Israelte teltuam ngah cih thu a khiatna in bang hi ding hiam?Koi bangin Israelte teltuam mi hihna leh teltuam mi ihihna-ah a kibang a om hiam? Koi bangin thukham in thuciamna sungah thupina nei hiam? Thuciamna in pansan nei lo-in kibawl ahi hiam? Bang hangin thuciam tawh kizopna-ah thumanna in a bulpi khatin kihel hi ding hiam?\nIsrael Mite Kiteeltuamna (Thkna. 7:7)\nJewishte ngaihsutna-ah Pasian in Israel bek tawh thuciam bawl hi, ci-in ngaihsun uh hi. Bang hang hiam cihleh namdangte in tua thuciam nial uh hi, ci hi. Hih bang ngaihsut nading Lai Siangtho siksan om lo hi mah taleh, Topa in Hebrewte a teeltuamna ahang thu pawl khat kimu thei hi. Hebrewte in Topa teeltuam ngah nadingin namdangte sangin a hoihzawkna uh, dinmun a san zawkna nei hi lo uh hi. Pasian itna leh Ama mi ding teeltuam a ngah nadingun amau mahmah in bangmah hoihna nei lo uh hi. Amaute mimal tam lo hi; nenniam thuakin gam makaihna leh galhat lo uh hi. Tua banah biakna leh ngei-nate ah namdangte tawh kihelhzau uh hi; midangte tungah huzaap nei lo uh hi. Tua hi-in Pasian teltuam a ngah theihna uh a hangin bulpi-in Pasian itna leh hehpihna hang bek hi.\nTua bang mahin hih teltuam ngahna limtak i ngaihsut ding kisam hi. Bang hang hiam cihleh Pasian thuthuk kantelna-ah theihkhialhna lianpi piangsak kha thei hi.\nPasian in bang dingin Israelte teeltuam hi ding hiam? Amau tatkhiat ngah nading maw? A dangteng a mangthang ding leh nawlkhin thuak ding maw? Ahih keileh amaute tungtawnin leitung mite in hotkhiatna thu thei ding deihna hiam? Koi bangin hih dotnate a nuai-a Lai Siangthote in hong theitelsak hiam?\nIsa. 56:7_________________________________________________ ______\nHeb. 2:9__________________________________________________ ____\nSeventh-day Adventists thu-umte in Israelte mah bangin hotkhiat ngah ding bek hi lo-in vantungmi thumte thupuak siksanin hotkhiatna thu gen dingin Topa sapna ngahte ihi hi. Kuamah in a pulaak loh thu eite in a pulaak ihi hi. Tanglai Israelte zong hih tawh kibangin sapna ngah uh hi. Israelte teeltuam a ngahna uh ngimna bulpi in Hebrew minam hihna bek in hotkhiatna ngah ding hi lo hi. A langkhat panin Khrih in mi khempeuh adingin hong si hi, cih a um mite in (Heb. 2:9), leitung mi khempeuh tungah hong kipia hothiatna thu a ngah ding uh hi. Israelte tungtawnin leitung in hotkhiatna thu thei ding uh hi. Pawlpi zong tua dingin Pasian hong koih ahi hi.\nPawl sungah na mapanna ngaihsun in. Bangci bangin a hong kipia nasepna-ah na masuan kisot thei ding hiam? Tua nasepna-ah lawp takin sem mi na hih keileh a dinkhawl mi na hihlam kiphawk in.\nAhong Gawmkhawm Thu\n“Thupiak Sawmte ahi note’ hih dinga hong thupiak ama thuciamna note’ tungah hong gen a, amah in suangpek nih tungah tuate a gelh hi” (Thkna. 4:13). Thuciam in hehpihna thuciam hi, cih thu tampi i pulaak hi. Tua bang thuciam a hong pian theihna ahang in Topa tawh a kizom mite in Topa maipha ngah dingin kilawm kei taleh Ama maipha a hong pia veve hi. Hehpihna in thumang lo-in omtheih nadingin hong piak hi lo hi. A langkhat panin ngaihsun lehang thuciam leh thukham in a tonkhawm hi-in, hihte nih a kikhen thei hi lo hi.\nThkna. 4:13 simkik in. Koi bangin thuciam leh thukham in kizom hiam? Koi bangin thukham in thuciam kingakna bulpi hi thei hiam?\nThuciam tawh kisai thu na ngaihsut ciangin thukham in thuciam tawh kipawl hi, cih thu in mannei hi. Thuciam leh thudangte kizopna theitel hi lehang, thukhun tuamtuamte leh i kalsuanna in gamgi nei ahihna thu i theithei ding hi. Nupa kikal, vanlei vanzuakna leh lawmlegual kikholhnate-ah thukhun hi taleh ciangtan khat peuh om keileh tua kizopna in sawt kikhom ding hiam? Pasal nei zi in lawmngaih dang nei henla, lawm le gual kikholhna-ah khat in a lawmte neihsa guksak ahi a, kipawlna khat peuhah kipawlna thukhun palsatin ut thu bangin kigamta hi leh, tua bang gamtatnate in thukhun, thukham leh thuman panin lampialna hi. Thukhun omlohna munah kizopna in bang tan vei sawt kikhom ding hiam? Kizopna kip nadingin thukhun, gamgi, ciangtan khat kisam hi. Tua bang ciang bekin kizopna in kipthei pan hi.\nA taktakin thukhun (Late 78:10) thukham (Late 50:16), thuman (Late 25:10), thusehnate (Late 103:18), leh Topa kammal (Thkna. 33:9) cihte in thuciam cih kammal tawh kipawl khat hi. “Thukhun kammalte” (Jer. 11:3, 6, 8) in Pasian thukham, thukhun, thuman leh thupiak cihte in kizopna nei-in a kizang khawmkhawm kammalte hi.\nPasian in a mite tawh a thuciam sungah a mite tung panin a kalh thu tampi om hi. Tua thute in kizopna kip nading hi. Tuhunin zong tua mah hi lo hiam? Na kizoppih mahmah na lawmte khat ngaihsun in. Na lawm tawh na kizopna-ah tatzia hoih nei lo-in ama tungah na ut bangbangin gamta lecin kizopna a hoih ding hiam? Na lawm khat na it mahmah hangin amah tawh na kizopna-ah zia le tong hoih kisam veve hi. Lawmta kizopna-ah tatzia hoih kisam hi lo hiam?\nThuciam Sungah Thukham (Thkna. 10:12, 13)\nThukham na ngaihsut ciangin na lungsimah bang hong suak masa pen hiam? Palik makaite, thukhente ahih keileh thonginnte hiam? Ahih keileh thukhunte, nu le pa, gimpiakna, ahih keileh kikhaamnate maw? Ahih keileh hih sinsenna, thuhualna leh kipna cihte hiam? Ahih keileh itna maw?\nHebrew kammal “torah” akhiatna in “thukham” hi. A khiatna in “thuhilhna” “lamlahna” cihna hi. Hih kammal mah in Pasian hong thuhilhna khempeuh, gamtat zia leh gam ki-ukna, khat le khat kizopna leh biakna tawh kipawl thukhunte a pulaak kammalin zong kizang hi. Cihnopna-ah pilna khempeuh tawh kidim Pasian in a mite tungah a thuhilhte in amau pumpi leh nunna bucing sungah a nuntak nading uh thuhilhna hi. Tua thu hangin David in “Topa thukham sungah nuamsa mi in thupha ngah mi hi; amah in sun le zanin Topa thukham a lungngaingai mi hi,” ci hi (Late 1:2).\nThukham ahih keileh Torah sungah thuhilhnate leh lamlahna thute i sim hi. Tua thuhilhnate Moses in gelhin Israelte thuciamna hong suak hi. Tua thuhilhna khempeuh in eite mitsuan ding hong suak hi. Thukham in Israelte nuntak khuasakna, lokhawh singpuakna, gam ki-ukna, khatlekhat kizopna leh biakna tawh kisawhkha lo-in a om kei hi. Bang hangin Pasian in tua zahin Israelte thuhilh hi ding hiam? (Thkna. 10:13). Koi bangin tua thuhilhnate in amaute hoihna suaksak hiam?\nThuciamna sunga thukham nasep in nunna thak tawh nuntak nadingin lamlak hi. Thukham in thuciam sung a om mite Pasian deihna thei-in Ama deihna bangin upna tawh a nungta dingin a makaih hi. Thuciam tawh kizopna hangin Israelte in namdangte pasian biakpih lo ding uh hi. Amaute in mihing hoihsak thute, mihing kitangsapna, deihna, gam ki-ukna, sum le paai siksanin a nungta kei ding uh hi. Amaute in Pasian adingin a siangtho minam hi tawntung ding uh hi. Amaute nuntakna khempeuhah Pasian tawh kizopna nei-in Amah tawh thuciamna bangin a om uh ciangin amaute in a manpha Topa mite hi ding uh hi.\nNidang Israelte mah bangin Seventh-day Adventists khat in Kha Siangtho silpiak a ngahna tungtawnin Christian nuntakna sungah mainawt dingin makaihna a ngah hi. Bang hangin tua bang lamlahnate mihing ngaihsutna hi lo-in Pasian kiang pan hong pai hi, ci thei i hiam? Tua bangmahin Israelte bangin, tua silpiakte hangin Pasian maipha ngah dingin ngaihsut khak ding lauhuai hiam? ( Rom. 9:32.)\nPasian Thukham A Kipsuakna\nThuciam tawh kizopna sungah Pasian thukham in Ama thu bang\nhong hilh hiam? Mal. 3:6, James 1:17.\nPasian thukham in Ama deihna i theih nadingin kampau leh laigelhnate tungtawnin hong hilhna hi (Late 40:8 tawh enkak in). Pasian thukham in Ama zia le tong hong hilh hi. Thuciam sungah thukham in Pasian tungah kingakna leh Amah in kip tawntung ahihna khamuang dingin hong hilh hi. Topa nasepna khempeuh i telzawh loh hangin Amah in muanhuai, muantakcing hi, cih i thei hi. Ama bawlsa vankhuanuai sungah nunzia thukham leh nate omzia thukham tampi om hi. Hih in Topa sungah suahtakna mantak leh bitna mantak hong pia hi.\nPasian in muantak hi; Amah belhtaak cing hi, cih khamuan theihna a hangin Pasian thukham in Topa hi; Ama deihna leh Ama thukham in pumkhat hi. Pasian in thuman pen thuman mah hi, ci hi. Bang hang hiam cihleh thukham in kizopna hoih piangsak hi. Tua hi-in Pasian thukham in thaguum hatna zangin thu zui dingin hong sawl ngei lo hi; thukham in mihingte hoihsak thu zui lo hi. Thukham in vankhuanuai-ah kip tawntung hi.” Walter R. Beach, Dimensions in Salvation (Washington, D.C.: Review and Herald Publishing Association, 1963), p. 143.\nPasian thukham in mawhna sung pan hong honkhia thei lo ahihleh bang hangin Pasian in thuciamna tawh kipawlsak hi ding hiam? Amos 3:3.\nKizopna-ah kithukimna leh kithuhualna kisam hi. Bang hang hiam cihleh Pasian in leitung Piangsak Pa hi bek tham lo-in gamtat a Ukpi Pa zong hi; Ama piansak mihingte in nop a sak theih nading leh Amah tawh limtak a nuntakkhop theih nadingun thukham kisam hi.\nPasian thukham in Ama deihna pulaak hi; tua hi-in Ama gam in thukham tungah kinga hi. Thukham in thuciamna tawh kizopna khempeuh leh mihing dinmun tehkak nading ahi hi. Thukham ngimna in a hong honkhia ding hi lo-in, ahi zongin Pasian tungah mihing masuan (Thukham 1-4) leh midangte tungah i masuan (Thukham 5-10) hong hilh hi. Lamkhat panin gen lehang Pasian tawh thuciamna bawl Ama tanu tapate nuntak khuasakzia ding, amaute nopsak nading leh bucing dam nading hong hilh hi. Thukham in Israelte kiang pan lampialsak ding nunziate panin dal hi. A beisa hunin thuciamna tawh kizopna masuan ngimna in nunna hong khel Pasian hehpihna tungtawnin Ama deihna leh Ama zia le tong tawh kituakin nuntak nading ngimna nei hi; tu-in zong tua mah ngimna nei hi.\nNa kim na pam en in. Thukham zuih lohna hangin siatna dim hi. Na nuntakna-ah Pasian thukham na palsatna hangin siatnate mu thei hi lo na hiam? Bangci bangin hih thute in Pasian thukham a hoihna pulaak a, banghangin thukham in Pasian tawh kizopna-ah thupi hiam?\nTua Ahih Leh……. .\nA nuai-a Lai Siangtho munte en in. A kibang bang thu pulaak uh hiam? Tua thu in thuciam paizia bang pulaak hiam?\nPian. 26:4, 5___________________________________________________\nPasian in kiciantakin Abraham tungah a pulaak thu in “Abraham in ka thukhamte, ka thukhunte leh ka thupiakte nuntakpih hi,”(Pian. 26:5), ci hi. Cihnopna-ah Pasian in Amah tawh a thuciam mite tung pan a lamet amaute nunzia ding hong hilh hi. Thuciam a bulpi Sinai thuciam in hong hilh a, tua in a hong sawl bangbang manna hi.\nPai. 19:5 sungah “Ka thu nong man uhleh….. . .” Thuciam a tangtun\nnadingin a kisam thu om hi, cih thu a kip hi; thuciamna tawh kipawl kamciamte in hehpihna tawh hong kipia hi-in, kuama in a thalawh theih hi lo napi tua kamciamte tangtun nading mihing lampanin a kisam om hi. Mihing in a khensat nakleh tua piakkhong kamciamte nial thei hi; hehpihna nial thei hi; kamciamte nungngat thei hi. Thuciam leh hotkhiatna mihing deihtelna leh khensatna nial lo hi. Topa in Amah tawh kizom dingin mihingte tungah thagum hatna hong zang lo hi; tua bang mahin mite tawh thuciam a bawlna-ah zong mihing deihtelna hong zang hi. Amah in mi khempeuh tungah thuciam hong luikhia-in, mimal khat ciat in thuciam a sang dingin a hong sam hi. Tua bangin Ama thuciam bangin zuihna leh ama deihna bangin nuntakna in thuciam tawh kipawl thuphate ngah nading hi lo-in, thuciam tawh kipawl thuphate ngah khin ihihna a kilang hi zaw hi. Israel in thupiak a zuih ciangin kamciamte ngah dingin thalawhna hi lo hi; tua kamciamte in amau sungah a tangtun theih nading hi zaw hi. Ama thupiakte a manna in Topa thupha ngah ahihlam kilang hi zaw hi. Thumanna in thuphate thalawhna hi lo hi; thumanna sungah Topa in a thuphate hong pia hi. Thumanna in upna thuphate a hong luankhiat nadingin lampi honsak hi.\n“Na lak ding uh gamah daupai-in na khantoh nadingun TOPA note Pasian hong thupiakna lampi-ah kalsuan un” (Thkna.5: 33). Topa thupiakte sungah kalsuan uh hileh midangte neih bangin tua thuphate luah thei ding uh hi, a cihnopna a hiam? Ahihkeileh “ Ka thu nong man uhleh tua thuphate hong tung ding hi; bang hang hiam cihleh note tungah ka thupha a hong luan nading lampi in thumanna hi,” cihna hi ding hiam? Hih thu nihte kilamdanna in bang hi ding hiam?\nNgaihsutbeh Ding: Ellen G. White, “Controversy,” pp. 607, 608 in The Desire of Ages; and “The Law and the Covenants,” pp. 363–373, in Patriarchs and Prophets.\nKoi bangin Matthew 22:34–40 in koi bangin hih thunihte theihtelna hong guan hiam? (1) Pasian thuciamna-ah Ama thukham a khiatna in bang hi ding hiam; thukham in bang panmun nei hiam? (2) Thuciam cih thu in Pasian leh a mite kikal kizopna pulaak kammal khatin kizang hiam?\n“Khrih hong hehpihna leh Ama zawhna sungah Pasian thukham nuntakpihna hong om ma-in i sungah itna hong om masa ding hi (Rom. 8:3, 4). Itna kihel lo thumanna in mannei lo hi. Ahi zongin Pasian a it mi in Ama thukhamte sungah nuamsa-in Ama deihna bangin a nungta hi.” The SDA Bible Commentary, vol. 5, p. 484.\n“Ama thukham siangtho sungah Pasian in eite nunna kicing dingin hong hilh a, mihingte tungah a hong thupiakte in tuni ciang dong tua thukhamte mal khat beek zong mangthang lo hi; kikhel lo hi.Khrih in thukham tawisang ding leh zahtak dingin hong pai hi. Thukham in Pasian tungah itna leh mihing tungah itna bulphuh hi-in mihing in a nuntakpih ding ahi hi. Khrih mahmah in ama nunzia tawh Pasian thukham nuntakpihzia ding hong lak hi. Mual tung thuhilhna-ah a kimu thei gamtatna banah lungsim ngaihsutna leh lungsim ngimnate tawh nuntakpihna hong hilh hi.” Ellen G. White, The Acts of the Apostles, p. 505.\n1. Bang hangin launa leh kihtakna sangin itna in Pasian kiang hong tunpih zaw hiam?\n2. Bang hangin “Na lungsim khempeuh, na nuntakna khempeuh tawh na Topa Pasian na it ding hi cih thupiak in amasa pen leh a lian penpen thupiak hi thei hiam? (Matt. 22:37)\n3. Simone Weil khatvei hih bangin gelh hi:” Thukhun in na khempeuhte kitangsap masak pen hi.”(Quoted in Russell Kirk, The Roots of American Order [Washington, D.C.: Regnery Gateway, 1992], p. 3). Koi bangin hih thu tukaal sung thusinna – thukham tawh kisai-in n theitel hiam?\nTomlakna: Pasian thukham in thuciam tawh kikhen lo hi. Ahi zongin thukham in hehpihna thuciam taktak hi. Hehpihna in thukham beisak lo hi. A langkhatah thukham in hehpihna a sang mite adingin hehpihna a kilahkhiatna hong suak hi


timestamp: atn

url: =Minthanna le manphatna :: ZOMI DAILY\nMinthanna le manphatna\nposted on 30 March 2018 at 6:08 pm UTC+8 Lomkholna: Article, Liantuang\n1 Nidang lai in nupa khat in tapasal thum nei uhi.\n2 A nu le pa mi cithei khat ahih manin a tapa upa pen kiphasak in alawm le gual lakah gilo mahmah hi. A nu le pa zong thusim loin ama thu bek thu sa hi. Thadah mahmah ahih manin a sang kahpihte lakah lai a theilo pen hi den hi.\nA nih pa pen a upa zah hi sam loin mi tawh kikhawl thei in lai zong a hai pawl hi sam loin hi.\nAneu pen pa leuleu ciangin a u te tawh kileh bulh hi. A nu le pa zahtak mahmah hi. Kiniamkhiat mahmah a, mi khempeuh tawh kiho theilel hi. Nasep thanuam in sanglai zong hat mahmah hi.\n3 Tan 10 a zawh ciangun a banban in siavuan pilna ( MBBS ) zom suak deudeu uhi. A u pen kitangval sak in gualnuam mahmah hi. Lai theilualo ahih hangin kumsim in zo to hiathiat hi. Anihna pa zong lai a zo pawl lah hi sam lo, a nangpawl lah hi loin lemlem sam hi. Anau pen in laizo mahmah in nuam sa mahmah hi.\n4 Sang a zawh khit uh ciangin mun tuam ciat ah nasem kipan pah uhi.\n5 Tua zawh kum 20 khit ciangin atapa u pen siavuan siam in ong minthang vangvang hi. Anihna pa zong kipakta mahmah hi. Ahih hangin minthang lualo hi. Ahi zongin nautumpa pen ong kidawk vet lo ahih manin a pa zong lung hi mawh pian hi.\n6 A u pen pa om na khua ah pai in zato inn a pai masa hi. Zato ah cina luna na dim zihziah hi. Cinate in siavuan pa ngak in om dimdem hi. Cinate kiangah siavuan pa a siam hiam a cihleh cinate in siam lua hi, mi a si dekdek te nangawn dam kik sak zo hi ci liang uhi. A nasepna khua le tuite in zong it mahmah uh a, zahtak mahmah uh hi.\n7 Anihna pa om na khua leh zato ah pai leuleu hi. Khuamite in siavuan pa pakta in na zahtak mahmah uhi. Ci na kin in itna nei a, mi zong dam sak mahmah hi ci uhi. Ahun zui in a kiveizel natgual tuamtuamte pen zo mahmah ahih manin a khuamite in muang mahmah hi.\n8 Anautum pen om na khua le zato a pai ciangin, zato ah cina na om mel lo hi. Apa zong a dipkua pian hi.\n9 Khuamite kiang siavuan pa thu a dot ciangin na thei bilbel uh hi. Khuamite in siavuan pa pen nasep a hiamciam mahmah khat hi. Khua le tui sung a siantho na dingin amah mah makai in khuasung vengsung mun citengah nasem den hi.\nCidamna tawh a kituak ding singgah le anteh tuamtuam mi khempeuh in a neih zawh nading amah mah in hanciam in panpih hi. Ahun zui in mipi kaikhawm in cidamna lam thugenna nei zel hi ci lel uhi. Ka khua sung uh ah cina lua lunalua cih bang a om lua khollo hi mai ci in dawng kik uh hi.\nSiavuan pa zong thupi ngaihsut lua khollo uh hi.\n10 Hih thu teng amuh ciangin apa in mihingte minthanna le manphatna pen khat veivei tonkhawmkei mawk veh ee. Kum 20 sungin thu a kilumleh na hi kei in ahi ding bangin apaipai na hi zaw hi ci in a thukan a khawl hi.\n#Hih dan pen kipawlna tuamtuam le biakna sung banah mun tuamtuam ah zong a om thei dingin i lam en thei diam.\n(Mg Kuang Htih ‘ laibu pan letkik in pawlkhat kibehlap hi.) Lian Tuang\nNext: Tuni Pasian Kammal (March 30, 2018)


url: =Phatna La | Zomi Lyrics Directory :: Zomi Music and Songs Phatna La | Zomi Lyrics Directory :: Zomi Music and Songs\nThomas Ken (1637-1711) Louis Bourgeois (c.1510-1561)\nA beisa kum 300 sung gual li bek a pha hih “Phatna La” sanga kisa munzaw la om lo ding hi. Tuni dongin kisasa-a kisasa lai ding hi. Theology bu khempeuh kigawm sangin hih “Phatna la” dawng khat bekbek in Trinity upna hilhcian zaw hi kici hi. “The Protestant Te Deum Laudamus” kici zawzen hi.\nHih la a phuakpa pen 17th century lai-a hi a sakte “hi”, hi a sak lohte “hi lo” ci ngam lah lo-a hangtaka thugen den Anglican Bishop Thomas Ken ahi hi. England gam Little Berkhampstead ah 1637 kumin suak hi. A neutungin a nu leh a pate in sihsan-a tagah-in khangkhia hi. Winchester School ah sangkah a, tua lai-ah a unu leh a unu’ pasal, tua hun-a tangthu (history) siam-a minthang Izaak Walton-te in kem uh hi. Tua panin Oxford University ah pilna sina 1662 kumin Church of England sungah ordination kipia hi. Buaina pawlkhat leh lawhcin mahmahna pawlkhat thuahkhawmin nasem hi. Ordination a ngah khit ciangin Bishop of Winchester ading chaplain sem hi. 1679 kumin Hague-a kumpi-inn ah English chaplain sem dingin Holland kipaisak hi. Dutch khuapi-a thunei mite’ siatna genkhia ngam lua ahih manin a kumkik ciangin kiciahkiksak hi.\nEngland gam a tunkik ciangin Kumpi Charles II in ama’ chaplain khat-in koih leuleu hi. Kumpipa’ mawhnate kawkin ko ngam mahmah zel hi. Ahi zongin Kumpi Charles in tua banga a hanna thupisa mahmah zawsop bilbel hi. “My good little man” ci-in minphuah a, chapel hun a tun ciangin, “Ken in ka khialhna bangteng a gen tam thu ka va ngaih loh phamawh in cei” ci den hi. A tawpna ah Kumpipa in Bath leh Wells gamteng uk dingin bishop-in koih hi.\nBishop a suah zawh ni 12 pha panin a lawmpa Kumpi Charles II si mawk hi. A sawt lo-in kumpi thak King James II in “the Royal Declaration of Indulgence” simkhia dinga a sawl ciangin ut lo ahih manin kumpipa hehsak pahlian a, Anglican Church makai dang 6 tawh Tower of London ah thong kikhum hi. A mawhna pan kipengsak a, ahih hangin kumpi kah thak William III in a bishop hihna pan lakhia hi. A nuntakna nunung lamteng a lawm it mahmah Lord Weymouth inn, Longleat, Wiltshire ah om a, tua lai ah 1711 kum, ama’ kum 74 a phak ciangin si hi.\nBishop Ken in la dawng tampi phuaka pawlpi sungah tua hun lai-a kizang Psalmody leh Bible canticles te bek sasa lo a, thu um mite in Pasian a phat nop bang vua a phat dinguh a lunggulh den mi khat ahi hi. Laisiangtho sunga Late bek ahi lo biakna la a phuak masa pawl ahi hi.\n1673 kumin Thomas Ken in A Manual of Prayers for the Use of the Scholars of Winchester College kici laibu khat gelh hi. Tua laibu sungah Bishop Ken in sangnaupangte in nisim-a a sak dingua a deih la dawng 3 hel hi. Tua late “Morning Hymn,” “Evening Hymn,” “Midnight Hymn” kici late ahi hi. Tua la khempeuh tu-a i sak den “Phatna La” tawh kikhum den hi. Bishop Ken in hih late a phuah khit ciangin zingsang simin a devotion lak ciangin “Morning Hymn” sa dena tamngai tum kawm hi, kici hi.\nHih la-aw pen “Old Hundredth” kici a, Christian hymn la-aw khempeuh lakah a mingthangpen ahi hi. France gam Paris ah 1510 kum pawla suak Louis Bourgeois in a phuah ahih kei leh a kiphuaksa a lak hi ding hi, kici hi. 1541 kumin Switzerland gam Geneva ah kisuan-a, tua lai-ah John Calvin nung zui-a Reformed Reformation Movement ah nakpi-in kihel hi. 1562 kuma kikhen Geneva Psalter a kikhetkhiat zawh nadingin nakpi-in pang hi.\nHih la-aw bel French pau a Late 134 tawh sak dinga kiphuak ahi hi. Anglo-Genevan Psalter ah 1551 kumin kihel khin hi. Hih la-aw tawh a kibulh masapen Mangla pen William Kethe’ phuah Late 100 kiphuak, “All People That on Earth Dwell” hi a, tua hang mah in hih la-aw min “The Hundredth” kici hi. 1696 kumin Tate leh Brady-te in a kaihkhop uh New Version a khetkhiat uh ciangin hih la-aw a kizang ngeisa ahihna a lah nadingun “Old” cih kammal tawh lak uh a, tua huna kipan “Old Hundredth” a kici ahi hi. a khetkhiat uh


url: =Martyrs: Ei te’ aa ding-in, kua si-ngam hiam? :: ZOMI DAILY\nposted on 20 July 2020 at 6:35 pm Lomkholna: Article, Nantalsuan, Politics\nKiginna a neihloh, a kiupmawhloh laitak-in, U Aung San’ 19th July 1947 (Saturday) ni-in, hong kisuamlum mawk hi. Tua pan-in, kumpithak semding a mah leh a thu kikuppihteng bek mualliap hilo-in, Kawlkumpi uknasung ah a omteng aa ding-in, mualdawn pan, nino hongsuak ciaiciai teeisam napi,’ sunni haammanlo-in, a tumlam a hong manawh duaiduai hi. A diakdiak-in, mualtung mite aa ding-in, khimziinna a hong kipanta hi.\nBritish Colony hun sung-in, khaicii kivawhna leitangh-hoih tawh kibang Zosuante’ gaalhang, gaaldo siambek hilo, a cihtaknate’uh ciaptehna-in, gaaldona thaupite a khutsung vuah, a ki letsakna thu, theihciat a hihi. Britishte nung nangawn ahzong, Yangon (Gaalbeina) khuapi nangawn pen, sanggam Karente’ khutsung a tungding kimlai, Kawlmaangpa’ huhngetna tawh, Zosuante hotkhiatna, hong kiciapteh-sakse lohhang, a kigengen thu a hihi. Thuciingthei Karen pawlkhat bang-in tudongmah, hong ngaizolo zahdong in, ki-omlai a hihi. Kuama lungdamh koh ngahlo ban-ah, lainatna a piangsakzong kihithei hi.\nTuabangteng in, Britishgam pan a suaktacilgam a bit leh a khantoh nading’ amapang-masate’khang ban-ah, gaalkap kumpi uksung inzong, mite’ laulehliing in a omlai-tak, Aung San tanu a dinpihngam-pawl inzong, Zosuante’ ih kisialzo lai hi.\nHizahciang’ a citak ciampeello Zosuan Zomite’ hisam nave-hang, tuciangdong mite’ lak-ah tuantual leh kilawhsam phadeuhlai maw? cih dotna hong om hi. Ih dinmun bang taktak hiam? Lungtang-hoih a neingiat, midangte’ a hung leh dinpihding thanuam ngiatte’ maw? Sawl tangzangngiat-ponglel aa, mawlhtum in hong kizangden mawleh? cihbang-in, lungngaih ding’ tampi hong piang hi.\nKawlgam High School, Myanmah Tamai(History) hong kisinsakna sung ah, Kawlgam suahtaakna ding’ a kipatna pen , Kawlngeina leh biakna a itna uh pan, a kisatsuahkhia a hi hi. British leh Japan te khutsung pan suahtaakna ding in, ih munsan tek pan kihanciam cihciang hi aa, Kawlmi leh Mualtungmi masuankhopna, kitam’ ciapteh lo hi. Tua hunlai-in, minam-khanlawhna a kicih leh Kawlminam cihna hi pah aa, Mualtungmi tawh kipawlna pen, Panglong agreement pan hipan, kici thei hi.\nGeneral Aung San pen, Kawl phonegyisang (monastery) pan khangkhia a hih mahbang-in, hong kipatkhiat cil-in, Mualtungmi cihbang theitelding genloh, Christian a cihzong theimasa beeklo khading a hihi. Kawlmite’ aa ding’ lainatna tawh hahkattak-in, hong kalsuanna pan, Kawlgam suahtaakna ngahna ding’ Mualtungmite kihelloh phamawh khat hongsuak laizang a hih man-in, kintak in, hong kipei bengbung hihtuak hi. Kawlte aa ding’ Mualtunggam leh Mualtungmite a kisapna-uhpen tuciangdong-mah hileh kilawm hi. Majority a hi Kawlte, Mualtungmite kaaipan selo-in, a mauguak dingzo lello uh hiam? cih kidot huai hi.\nA mite’ aa ding’ nuntaakna piangam liang ahi’ U Aung San pen, a citak Zosuan kici te’n kawlgam suahtakna ding’ Panglong aa kipan, ih dinpih vet-in, a mah Aung San leh ih pu Mualtunggam taangmite’ lunggulhna leh kamciam a hi “Federal” a tang’tun dong, kalsuan suakpih-vetding ih hiam? A hih keileh, Panlong thukimna a kizuilo veve, lehphel ding ih hiam? cihpen Mualtungmite’ kidot-kimciat ding hong hita hi.\nA hizong in, leitung leisung sumpiang a neilo leh sumbawlpilna piicing, a neizo nailo te aa ding in, hong-en ding’pu khatbel neiloh phamawh photding hi. Tua kawmkal ah, ih neihsunsun gulllumual leh munhoih tuamtuamte’ gam mipite phattuamna, a piaktheihdong, kepcingding a hihi. Zogam pen, pilnalehsiamna khua, a suah masak kul ding hi. Tua ding-in, septheihna-ciat ah, mapangtekding a hihi. Ih muan pen Daw Suu Kyi nangawn zong, lam-etbang in paizanzan theilo, a mahkiabek dingzolo, Kawlgam laamto zuahzuah zolo hi. NLD naseppihte, a panpihte bek hilo-in, gambup mipi-in, a kalsuanpih kei leh Kawlgam a nungtolh kik ding’ deihuailo hibeklo, lauhuai hi.\nKei cidamna ding takpi’ zatui phimmuukzum zong thuak ngamlo, lau-in, ka om-laitak,“ Keitaang-in kua si-ngam ding” ci-in, dotding pen mihing lumsim tawh, a hithei ding’ a bat hang’, Christian vailo lua aa, puulak ngam vetding zong a hi kei hi. A langkhat pan, a ma hamsatnate’, cillum tawhzong valh manlo-in, midangte’ aa ding nasembek hilo, a nuntaakna nangawn, a piakhia-ngamte, Pasian tapa lungtang neite a hi uh hi.\nNidang lai-in, beh leh phung sung, minam sung bek mihing-in kisim in, a dang khempeuh a sihmang hang’ phamawh a salo minam kihi ngei hi. “Kei-deihna a hilo, Pa-deihna”a ci, Jesu ih liatsak mapek inzong, ei leh ei kikhuallo liang-in, midangte’ deihna a khualzaw ngiat te’n, tu panpan-in, ih lampi kheelsansan panding’ ih hiam? Makai a ut te-in, sawltaakte’ sawktaakpa, a suahkul ding ci-aa, hong hilh, a mite aa ding-in sihna, hong thuakpa, etteh lo ding ih hiam?\nNa khempeuh in hun neitek mahhi. A hizong, lamhoih pen-in, kiniamkhiatna natawh thuman-thutakzonna a hihi. Tua hileh gahpha hong gahpan ding a hihi.\nA beisa ngeina- hoihlo in, hong pattahna ahi’ a laklawh, a min langbaai khang(half-boiled/lukewarm generation) ah ih omkhak leh, thaasan in, kalsuankhiat ding a hita hi. Midangte phattuamna ding’ a ki piakhia khempeuh, zahtaakna ih pia hi. Stay safe! Nantal’suan (Kawlgam Martyrs’ day lungngaihna pan)\nPrevious: USA, Tulsa pan Rev. Kap Khan Mang (Tuimui, Hatlang) in hongnusia\nNext: USA, Florida pan Sia Pau Khen Mung (Leilum, Manlun beh) in hongnusia


url: =Mandalay leh Lashio kikal ah mawtaw nai 12 sung awkcip :: ZOMI DAILY\nposted on 1 January 2018 at 4:39 pm Lomkholna: Mandalay, Myanmar, News, Sawltak\nKumthak tawh zumkhak ahih manin, khualzin mi tammahmah a, Mandalay leh Lashio kikal ah mawtaw nai 12 sungtak lamkal ah awkcip cih 7Day Daily pan kiza hi. Khualzinmi atam mahmah kawmkal ah Lashio panin Mandalay zuanin apai datsi apua mawtaw golpikhat siacip sawnsawn hi.\nTua datsipua mawtawpi asiattawh, khualzinmi atamluattawh kituakin December 30 zankim 12 hun akipan Lashio leh Mandalay kikal ah mawtaw awkcip kipan hi.\nTuabang in mawtaw a awkcip pen December 31 sun 12 hunpawl in ki paitheipan ahih manin, lampi tungah nai 12 sungtak mawtaw awkcip dipdep hi. Tua aki paitheih hunciang inzong Lashio lampan in atuaksuk mawtaw te ki paisak masa cihi.\nMyatmandalar Htun Express Bus panin thunei khatin agenna ah Lashio leh Mandalay kikal lampi pen December 30 ni akipan kipaithei nawnlo hi. Mawtaw tamlua mahmah ahih manin, themcikcik bekin kikhinthei hi.\nTua kawmkal ah guah zusawnsawn ahih manin, nopmah mahmah hi. An zuakin hongpai te’nzong summet bawlna nuamsa mahmah uhhi. Busih leh aktuikan bekpen Ks. 1500 takin zuak uh a, leiloh phamawh ahih manin, kilei veve, nekkul vevemawk hi. Zanthapai lampi tungah giakcip in kumthak dawnding himai lodiam ci’n Muse khualam apaisawm mawtawhawl khatin genkhia hi.\nDatsipua mawtaw aki bawlkhit, lampi te aki honzawkdeuh cianginzong Lashio panin apaisuk tebek ki masakzaw ahih manin, Mandalay lampanin akahto mawtaw te paitheipah tuanlo sawnsawn uhhi. December 31 nitaklam 6pm dongtak mawtaw pawlkhat awkciplai veve ciliang hi.\nHihzahliang in mawtaw tampitak a awkcipna pen datsipua mawtaw asiatna hangleh New Year khualzin atamna hangzong hisam naven, tuaban ah thukhun zuilo in utbang in ahawlgawp Driver tamlua ahih manin, hihbang apiang hi ci’n mawtawhawl pawlkhat te’n genkhia uhhi. Tua thukhun zuilo in utbang in ahawl Driver tepen December 31 zingsanglam in Traffic Police te’n liausak uh cihi.\nMore: Myanmar, Magway ah mawtaw pei 12 neikhat kibung in numeikhat si\nNaungcho leh Kyaukme kikal, lamkiu khat Pi 150 bang athuksukna ahzong vanpua mawtawpi khat December 30 zingsanglam in kiasuk in, ahawlpa zong si cih kiza hi. Sawltak #zomidaily\nPrevious: Malaysia Airlines te vanlenghawl khat vankham Drug zang ahih manin kiman\nNext: USA, Texas kumthak pawibawl nading munah thau honkhattawh mikhat kiman


url: =UN Palai in Kawlgam thu UN zumpi ah pulak - TUNGZANG NEWS\nUN Palai in Kawlgam thu UN zumpi ah pulak\nHong tung ding April 2012 Nipi masa sung akinei ding Kawlgam Kilaiphum kitelna(Bi-Election)ah kiteel zia tawh kisai thumantak le suakta tak kibawl theihna ding deihna tawh gamsung /gampua lam pan a encik pawl khat koih dingin Kawlgam tawh kisai UNO palai khatin genkhia hi. Kawlgam kumpi in "Kawlgam kikhelna ding ka bawl ding uh hi" ci in leitung theih dingin a pulakna sa tawh kizui-in, a kamciam bangin sem takpi/ takpi lo cih akitheih khaitna dingin Kyapyat kitelna (Election) sungah gamdang mi a encik nuamte Kawlgam sungah suaktatak lutsak ding cih thu UNO General Secretary i Advisor pa Mr.Vijay Nambiar in abeisa ni 5 sung Kawlgam hong zina pan amuhkhiat thuteng Feb. 25,2012 ni New York, UN zumpi akibawl Tele-Conference tungtang ah genkhia hi.\nHong tung ding 1 April,2012 ni ciang akibawl ding Kyapyat kitelna(Election)te lamdangsak huai leh vai thupi khat a ngaihsut dingin gen lai hi. Hih kiteelna in nidang hun a kiteelnate tawh kibang lo a, mipi te santheih le uphuai kiteelna ahih ding kisam mahmah ding cih thu zong gen uh hi. Tua banah akihel ding Party khempeuh zong suahtatak leh lungkimhuai takin hun manpha angah theih ding uh kisam ahihna thute zong a kimuhpih Kawl kumpi thunei makaipite le kipawlna party tuamtuamte tungah genpih cih thu kiza hi.\nUNO palai Kawlgam hongzin sungin kumpi lam a thunei teng banah Daw Aung San Suh Kyi le Kawlgam sung a om Democracy pawlte, Mual mite kipawlna(Ethnic Group)te, Mipi kipawlna tuamtuam te akipan Ulian honpikhat tawh akimuhna thute UN Meeting ah sunghkhia thei ci hi. Kyapyat kitelna ah a lut sawm ahi Daw Aung San Suh Kyi akhualzinna mun khempeuh ah nidang hun mah bangin, a nawngkaisak nuam leh abuaisak nuam khawng om veve cih a zakna thute zong UN Meeting sungah pulakkhia ci hi.\nKitelna(Election)ciang a akisam huhna leh atuamtuam te tuni ciang dong UN te kiang ah bangmah genna/ ngetna om nailo hi. Thein Sein genna ah Lailut kitelna(Election) a encik dingin ASEAN makai pawlkhat kisam ding cihthu zong gen uh ci hi. Tutung Lailut kiteelna (Bi-lection)a ding UNO te kiangah huhna bangmah ngen lo a, mai 2015 kum Kawlgam bup kiteelpi ciangin UNO in a panpihna ding Kawl thuneite tawh akikupna thute zong UN Meeting ah sunghkhia cih kiza hi.\nTua banah hih lailut kiteelna bek tham loin, Kawlgam ah kikhelna limcitak a pian theihna dingin mualmi thautawi teng tawh Hiamkhamna (Cease-fire agreement) nei a, khat leh khat ki-it kilem a, nasepkhop theihna ding vai thupi mahma khat ahihna thute zong UN Palai in UN Meeting pulak lai hi. Tua zomah tuni ciang dong abuai lai ahi Kawl kumpite le Kachin kidona hang a inn leh lo nusia a gamsung a galtai Kachin minamte tawh kikal thute zong a manlang a veensak mengmeng theihna ding thupi ahihna te zong genkhia hi. Gamsung mite vai, Sumbawlna lam(Economic) lam khantohna ding, cidamna lam(Health)leh pilsinna lam(Education), mi khempeuh nasep ngah theih nading(Show Job)cih te akipan a manlang a khantohsak mengmengna ding kisam ahihna thute zong gen lai hi.\nTua bang teng aseptakpi uh le Kawlgam kumpi pen khantoh lam manawh in kikhel taktak hi ding ahih manin,abeisa hun sung a Leitung gam tampi in a mawhsakna le a guhgawina (Action)a bawlnate panin, lakhia kik leh angeina bangin kizoppih kik ding thute\nUNO palai Mr.Vijay Nambiar in UN Zumpi Meeting sungah genbeh hi. Tua bek tham loin, US in abeisa kum 10 a sim sumbawlna lam akipan a khaktannate khempeuh pan lungdam thuhkikna tawh kawlgam sungah pilna siamna anei mite pantah in, akisam bangbang panpihna le nasepkhoppih kik ding cih thute zong pulak cih kiza hi.\nTranslated by:Pa Kham Khan Suan (Tongsan Translator)


url: =Tangkhat tawh vasa 3 kapsawm :: ZOMI DAILY\nposted on 14 June 2018 at 10:15 pm Lomkholna: News, Paukhatsuan\nUN OCHA in Rohingya kici Bengali galtaite tawh kisai report apiakna ah hih galtai gentuak refugeete tukum sung a nuntak theihna ding in tuukhun tunma in USD 951 million kisam hi ci in gen a huhna ngen kawikawi uh hi.\nKuama’ phawkma in Kawl galkapte’n ana bawlsia kha ahi phial zong in tunai lam ciang international attention leh thusaina lutgawp ahihman in bawlsia thei lai ding upmawh huai nawnlo hi. Ahi zong in nakpi tak bawlsiat thu aki nak thehthang hun leh tuakhit hun sung in “galtai mi ong khangkhang leh tul 800 ciang bang phathei mawk ding hi” ci a a kigen pen tutak ciang million 1 pan 1.3 million bang phathei ding in genbeh sawnsawn hi. Tul 500 ( half a million refugees ) koipan ong pai hiding hiam? Rakhine gam Maungdaw kim ah mihing tuazah a omna ding khua lian omlo hi.\nHihte phakvak ding leh inn le lo guat ding paulap in gamdang huhna USD 1 Billion dektak a ngen a awng awng uh ahi hi. Bangladesh gambup milip million 160 val ading a kum khat budget pen USD 55 Billion val deuh hi a, mi million 1 ading a huhna anget uh 1 Billion i cih budget buppi i 2% dektak khawng ahi hi. Nuihzak huai simsim hi. Hihbang tawh huhna sum mawkngah miumiau thei ding ahihman in Bangladesh kumpi in zong thakhat thu a a sawlkhia nuam taktak uh hihtuaklo lailai hi. (Vasa 1na)\nKawlgam kumpi in ong ciahkik nuam peuhmah ong ciahkik hen ci a, limtak sittel na neihkhit ciang sangkik bek thamlo inn le lo nangawn vaihawm sak ding in geel uh hi. Ahi zong in Kawlgam ateng hihna proof lahkul a, khat pan ARSA tawh kipawl lo hihna lah kul hi.\nTuabang a kisap ciang ong lutkik ding a qualify mi tam hetlo hihtuak hi. Tua kawmkal ah amau mahmah in zong gamdang khat ah resettle ding, gam 3na cihkhat utzaw sawnsawn uh hi. A khangto sa gam ah … cih vasa 2na kap sawm uh ahi hi.\nHihte pen tu le tu a ngah ding, man’nek ding cihte hi a, hihte ban ah a thupi penpen khat, a vasa golpen, basa 3na in, Rakhine gam eukhia in ” Rohingya kici Bangladeshi territory tuamneih a, a mau ut bangbang a ki-uk ding” cih deih ngetna ahi hi. Tu le tu a angah pah kei zong un, meima anei leh a nungzuih, a phutphut kawm un Bangladesh in Rakhine/Kawlgam ah gam a keeksawm hi a, tua ding a leitung bup thukimpihna ngahna ding lampi a zongzong, a sialsial ahi hi.\nVasa khatna leh nihna bel thumna tawh tehna in thuneu zaw leh thupi lua khollo suak hi. Vasa 3na bel Kawl kumpi in ong bangci dal mawk diam maw… vai sah ei. Khuak zatzek kisam inteh. Pau Khat Suan\nPrevious: Malaysia ah cikimekna Massage Parlour 500 val kibuluh, numei kizuak lakah Myanmar 11 kihel\nNext: Tedim News: Khuasung hawkguam vai & Mawtaw Licence vai


url: =Google Drive (Gmail) ah 2GB Free Upgrade ki ngahthei :: ZOMI DAILY\nposted on 13 February 2015 at 11:30 am Lomkholna: Google, News, Sawltak, Tech\nTuhun ciangin Internet azang khempeuh in “Online Security” ki lunghimawh mahmahtek hi. GALLUP Poll akibawlna ah America gamsung aom mite atamzaw pen a inn uh aki buluh sangin Online ah azat uh Account khat aki Hack sak, suksiatsak ding lauzaw uhhi cimawk hi.\nGoogle Company te’nzong mipi adingin Security pen alung hihmawhpen Top Priority khat ahihi. Nisim in amuanhuailo Website alutkha mi 1 Billion bang omden ahih manin, tuate kidaltheih nadingin Google Chrome ci’n Internet Browser ahoihmahmah, amanlang leh azang mahmah bekthamlo, Security hoihtaktawh hongbawlkhiat uhpen lungdamhuai mahmah hi.\nTuabek thamlo in Gmail zongpen Yahoo, Hotmail, etc… cih Email Service tuamtuamte sangin nuamzaw a, ei Zomi sungahzong Gmail azang ki tampen khading hi. (Pawlkhat bangpen na Email ID banghiam cileng, ke’n Email neilo, Gmail beknei ciliang uhhi) Gmail ah “2-Step Verification” tawhzong Security kikhanthei ahih manin muanhuai mahmah hi.\nSecurity pen Google te ii Top Priority ahih mahbangin “Safer Internet Day” ni inzong Google Account azang khempeuh in Google Account’s security Settings te etphatding hong hawnthawn uhhi. Hong mawksawl uh hilolai a, 17 February 2015 ni masiah Security Checkup abawlte 2GB Free Storage pahtawina letsong hongpiading cilailai mawk uhhi. Bangzah in lungdamhuai ahiam? Hongsawl takei le uh, letsong hong piatase kei le uh Security Checkup bawlding pen ei mawhpuak hizaw hi.\nHih 2GB pahtawina pen 28 February 2015 khitciang in na Google Account sungah hongki behlap dinghi. Tulaitak Google Account ah amawkna in Free Storage apiak uhpen 15GB bek hi a, hih Security Checkup abawl khempeuh 28 February 2015 khitciangin na Google Drive sungah 17GB in khantoding uhhi.\nSecurity Checkup bawlnading Link >>> http://goo.gl/jO8gmf\nTua ahih manin 17 February nima peuhmah in Security Checkup nabawl hamtang inla, hamsatna aomleh anuai a Facebook Comment Box ah hong zasakpah in. Lungdam! ZD Sawltak\nPrevious: Ki hilh leh ki sinpih tangtang kul veve\nNext: Development in Chin State: will it last one rainy season?\nForklift hawlkhat in mawtaw tampi ataihgawp laitak Video ki khahkhia, mi 2 si, 10 valliam\nNa hun na bangci zat sawm? ~ Rev. Lian Za Tuang\nZAM Thupuak :: 28 December 2014


url: =ZIUSA Kipawlna Thupulakna: Minam vai tawh kisai kalsuanna\nThupulakna: Minam vai tawh kisai maban kalsuanna\nLamka khuapi ah, Oct. 24~27, 2013 ni sung teng a kibawl ding, The Third World Zomi Convention khawmpi ah US gam sung a om Zomi buppi tang’in khawmpi akah dingin, Zomi Innkuan USA kipawlna in Dr. Chin Do Kham, Palaipi dingin kicial/kiseh hi. Dr. Do Kham in Oct. 23, 2013 ni in Lamka khuapi zuan in Yangon pan dingkhia ding a, ZIUSA kipawlna in ama lamsaap ding kisik ding hi. World Zomi Convention khawmpi bawl ding vaihawmna in Zomi-te minam kician, minam picing khat hihna leh minam min in “Zomi” a hihna hong kipsak a, pumkhat hong suaksak ahih manin Zomi Innkuan USA kipawlna tang’in Palai akipuak ahi hi. Hih khawmpi in sim leh mal, sak leh khang, inn leh gam a kipan tuipi galkhat a om Zomi khempeuh minam khat hihna sung ah kipumkhatna dingin vai lianpi ahong hawmzo dingin kilam-en hi.\nZomi Congress for Democracy (ZCD) Party in 2014 Myanmar Census a kibawl ciangin, kisimna min khumna sung ah minam min dingin “Zomi” min a kikhum theihna ding kumpi thuneite a kuppihna, a thusunna leh a vaihawmnate, Zomi Innkuan USA kipawlna in kithukimpih a, maban a lawhcin’ dong ahong zomto dingin kihanthawn hi. Hih thu a vaanna dingun abeisa hun a kumpi zumpi omna Nay Pyi Daw khuapi akuan aciahna leh zumlai bawlna tungtang ah abei sum leh paaite, Zomi Innkuan USA kipawlna in kisik ding hi.\nGlobal Zomi Alliance kipawlna in Tedim khuapi ah 2013 GZA Khawmpi bawlin, 2014 Myanmar Census ciangin Zomi-te in minam min dingin “Zomi” min khumkim theihna ding vaihawmna nei ding ahih manin, Zomi Innkuan USA kipawlna in hih vaihawmnate kithukimpih a, maban a lawhcin’na dingin thu kingetsak hi. Hih Khawmpi ah Zogam sung a khua tuamtuam pan khua hausate kikaikhawm in, a thukikupna sung ah ih minam min dingin Zomi min khumkim theihna dingin kihanthotna, thusunte pen tuipi galkai Zomi-te inzong kithukimpih ahihna kipsakna dingin Zomi Innkuan USA kipawlna in sasi taaksak in, Khawmpi akah mipite bawng khat kigawh ding hi.


url: =MIKANG GAAL LEH SUANGPI KHUA. (Suangpi Mualsuang Laibu). - Laibu Saal\nHome > Thuluui/Articles > MIKANG GAAL LEH SUANGPI KHUA. (Suangpi Mualsuang Laibu).\nMIKANG GAAL LEH SUANGPI KHUA. (Suangpi Mualsuang Laibu).\n(B) MIKANG GAAL LEH SUANGPI KHUA\nSuangpi ah, Sihzang te hong peem.\nMikang gaalkap mang, General Faunce leh Major Raikes te ma-kai in, mikang gaalte 1889 kum Jannuary ni(23) ni in, Thangmual hong tung hi. Tua kum February kha ni 4 ni in, Khuasak khua hong sim masa hi. Tua a kipan in, Sihzang kual khuate a ban a ban in, nawkkhat suah in hong sim hi. Tua ahih manin, Sihzang te inn 30 in, a ‘tute’ (sila) hong beel hi. Biakna ki si lo ci in, Ngaal lo tengah kiteng sak a, kum 2 sung bang teng uh hi. Tua bang a, hong beel pawl pan, Lophei khua Luah Hang, Khan Hang, Dongh Hang, Doo Vum, Mang vum thah pan; Do Mang, Mang Tawng, Za Khup, Hau Suang thah: Awn Ngul, Phut Son, Tuang Suak, Suak Lam, Son Suan, Thuam Lam thah; Song Awn, Sawm Khup, Kip Sel, Zong Kim, Suak Hang, Khuasak khua pan, Gaalphuakpa Khup Pau (a tapa Khai Kam tawh) Kang Son, Thang Hau, Kaam Sing; Thuklai khua pan Sumniang te Pau Thang, Hum Lian, Tuang Kam, Hang Tuang, Awn Lian, Khup Khai, Lam Hau, te a hi uh hi.\nHi bang a hongpeemte lakpan, Lopheimi te Man Suang in hi bang in la na Phuak hi.\n“ Thangtui khua ah mawngbang kapem thai le von kiak na hi e, vaivut leh pillei lak pan e,cialdawh sunnau bang kah’ng e”\nSihzang te Khuathang khua ah, hong pemp na thu hi bang in na gen hi.\n“ Thangtui ka vangkhua aw, zangsih lim belh khua aw e. Zangsih limbelh khua aw e, zuateng a thanna hi e.\nMikang gaal tawh ki kap na:\nMikang te hong khan hunin, Sihzang kualah Khuasak khua a phathun a liat hun ahi hi. Khuasak Ukpi Ngo Mang tapa Khup Pau pen Tedimgam ah lian in minthang hi. Tua ahih mah bangin, khuasak khua pen Kawlpi khua tawh a hi a, Sukte leh Kam Hau tawh a hi zong in, kido na om thei zel hi. Khuasak khua pen tua bang in a thahat khua khat a hih manin, Mikang gaalte in zong Khuasak khuamah hong sim masa hi. Tua Khuasak khuamite lah Sihzangmite omna khua, Suangpi khua pen mikang gaalte aa in koih mawk theih khua hi nawn lo hi. Tua mah bangin Suangpi te in zong, gaal te’n hong sim ding hi cih a theih kholh mah bangin, Sihzang tawh kopin gal kiging sa in omkhol uh hi.\nA lam-et uh mah bangin, 1889 kum November tha sungin Major Edge makaih, Mikang gaalte pawlkhat in, Suangpi, Dimlo leh Dimpi khuate hongsim takpi hi. Dimlo khua mei tawh a halcip khit ciangin, paiphei in Hawpmual pan a galet leh a kidawksuk dihdiah Suangpi(Phinkhua) galmuhin, a Metpi uh phut in a galkap pah hi. Tua mepitang in kongpal khawng kha hi ki ci hi. Gaalte’n tua bangin Suangpi te a tawnbawl hi. Ahih hang in, Suangpite lau tuanlo hi. Gaalte hong kuan na lampi ah va dawntuah in, lamngei lampaam panin, gaal a nawt hi. Tua mikang tawh kikap cilna ah Gualkha gaalkapte (42nd Bn) khat that in, nih a liamsuah hi. Gaalte a nawkik na lamtawn ah sun leh zan in nawt a, Cheshire Regiment panin, khuami nasem khat hong thah sak hi ci’n Cary in lai tawh ciamteh hi.\nTua kum sungmah May kha ni 9 ni in, Gaalkap mang Fawn (General Faunce) mah mah in Makai in, Vangteh lam pan kipan in, Tedim sim dingin, Saizang ah, tua pan Tedim sim to suak hi. Vangteh leh Saizang ten zong a khua ciat u’ah gaalte ol takin lutsak lo uh hi. A nuntakna uh pia-in gaalte nang ciat uh hi. Tedim khuapi in, Zomite gaalhang samat nam a hihna uh hoih takin a lak thei uh hi.\nMikanggaal do dingin Sial kiban:\nSuangpi khua ah, mikang gaal hong tunlai in, khuasak te Pu Khup Paute pawl, Suangpi khua ah hong tung khin uh hi. Sihzang leh Suangpi kilom khat in, mikang gal hong tung masa peuh na kap uh hi. Mikanggal te hong tun sawng in, Tedimgam mite in, “hi mikang te ih gam ah sawtpi hong tam zo ken teh, ciahkik pah un teh” ci in ummawh uh hi.\nMikang gaalte-in Sihzang kual, Vangteh, Saizang, Suangpi, Dimpi, Dimlo leh Tedim khuapi teng kotkhat hongsim khit a ki panin, tua mikanggal te Tedim gamsung pan betkhiat kik ding bekbek mah ki hanciam a, gaal kithawi na a tuam tuam bawl uh hi. Mikanggalte in zong Tedim gam a sukcip gawp nading in galkapte vaikha thuahthuah lai uh hi. Tua bangin Tedim gamah galte leh ih pu ih pa te, amau santuak pan gal ki thawina leh gal kigingna te nei tuak uh hi.\nTua laitak in Suangpi ah Sihzang inn 30 leh Suangpi mi inn 16 a kigawm inn 46 tengin, mikang galte Tedim sungpan betkhiat dingin hoih a sa uh hi. Tua mah bangin Khuathang khua Pu Ngulh Khai kongsak thei hia phungah Sial ban in thu ciamna a bawl uh hi. Suangpi leh Sihzang in mikang galte do khawm ding a, a kikhem zawzaw ih om leh hi sialmul pulh bangin pulh in, a sin a lung muat bangin muat ding hi hang ci in Sialmei at khia in, a siallungtang sung a si nuh in, tua sibaang Sialmei tawh mikim in ki saat uh hi.\nSuangpi leh Sihzang te bekin, mikang galdo ding hi lo in Tedimgam bupin do dingin, hi Suangpi khua ah ki phual in, ki vaihawm hi. Gungal Thuam Thawngte tawh kikum in, ki vaihawm hi. Tua bangin Tedim gamah ki vaihawm a, Kaptel hausapa Thuam Thawng, Zawlnu hausapa Vum lian te pata, Heilei hausapa te in zong mikang gal do ding mahin a thukim uh hi. Tedimgam mite ngaihsutna ah, galte ii a makai teng that lup ding a, tua zawh ciangin a galkap teng a ban a ban in, thatlum zo dingin kimuang uh hi. Gaalkap makai leh kamphen teng thahlup theih na ding, thu hong vaihawm uh hi. A mau in kamphenpa mi thupi thuvanpi khat bangin mu uh hi.\nMiau-uk ki suam:\nSuangpi te Pu Khai Kam pawl leh Kaptel Pu Thuam Thawng te sun le zan ih mu lo in, mikanggal do na ding hong vaihawm uh hi. Gal kilem nading vaihawm ni cih thu paulap in, Pumva khua ah mikang uliante letsong piak dingin, Saiha paak tampi ka koih uh hi ci in, Miau-uk pa a khem uh hi. Pumva khua ah Miau-ukpa leh Tedim gam Zo ulian teng, kituah ding hi hang ci in, mikang ulian te a za sak uh hi. Galte in tuathu tak sang a, Miau-uk Maung Tun Win, kamphenpa Maung Aung Zan, Piada Maung Aung Gyi leh a lai-at pa leh gaalkap 8 tawh 1892 kum October kha ni 9 ni in, Pumva khua ah a paisak hi. Tedim te in a khem na uh a uphuai na dingin, Thuklai khua panin Zo ulian pawlkhat in, tua Miau-uk pawl na muak bawl lai uh hi.\nMiau-uk Maung TunWin te pawl a kiciam na mun Pumva khua ah pai uh hi. Miau-uk pa te pawl Thuklai leh Pumva kikal suangbum a cihna mun a tun lai tak un, thakhat thu in gaalphawng in, a kap uh hi. Gaal te’n ummawh khol lo a hih manin ki ging lo uh ahih manin thakhat in thuk kik thei lo uh hi. Tedim te in hui le tang khia in, khua phelep bangin a kap uh hi. Galte alom alom in a tuk hi. Gaalte gaalkap nih bek kamko dingin a suakta hi. Tua te in Thuklai leh Thangpi, mikanggal phualpi te ah, kam a ko hi. Tedim te in galte a thah lup khit ciangin, tua munpan mundangah a kihem uh hi. Tua a kikap na panin, Tedim mite lungsim thukuh thu leh amau in mikang te a kihtak loh na thute mikang galte in tel pan uh hi. A seh kholh sa uh mah bangin galmakai teng sulum zo takpi uh hi. Ahih hangin mikang galte pen bangzah takin pawl cing in, bangzah takin lum leh tei hoih nei uh hiam cih ih pu ihpa te in thei nailo uh hih tuak hi. Thamlo in, makai teng si zo ahih ciangin galte lungkia in a innlam uh ah ciahkik lel un teh ci in zong um uh hi.\nSuangpi leh Sihzang in Sialban in a kiciam mah bangin Suangpi leh Sihzangte in Miau-uk a suam zo uh hi. Tua Miau-uk suam na ah, Suangpi mi kuakua galkuan uh hiam cih kiphual sel ahih manin tel lo hi.\nSuangpi khua siakik:\nTedimgam sungpan in, mikang galte bengkhia ding ci in, Suangpi leh Sihzang in sialban in a kiciam uh mah bangin, galte tungah a tuam tuam in gal a bawl uh hi. Gaalte ii ki ho-na a sik khaute suhsat sak in, galte vaksuk vaktoh na lampi ah, gaalguk in gaalte gaalphualte nawngkai sak in, mun a tuam tuam ah gaaltho ciat uh hi. Lophei te PemThang te pata in khuaipi ah Havidar(Bo khat) thah sak a la-uk(Dravi) te khat a khukbawk kap thamp sak hi. Sihzang kual leh Khuano kual ah, galthawh na leh Miau-uk suamna te hangin, lim tak in galte gal hong ki thawi san uh hi. Gaal leh Tual a ki khen theih nang un, thu kanna a tuam tuam a bawl kawmin, Kawlgam panin ani ani in ahun ahun in, galkap hong kibehlap hi. A gal phualpi te panin ani ani ahun ahun in, Tedimgam sungah galkapte hong khahzau in, a khua khua ah inn leh lo te hong hal tum sak in, an le tui a muh peuh uh hong suksiat sak hi. Lokho thei lo in hong koih hi. Tua hun sungin ih pu ih pa te gamsungah phingpi simngam ne in om uh hi.\nSuangpi khua pen Tedim gamah galphuat na phualpi khat ahih mah bangin mikangte aa in galkhua khat hi ta hi. Miau-uk suam zawh guahtui kan peuh ciangin Tedim sim dingin galkap pawlkhat kuan sak hi. 1892 kum November kha ni 5 ni in, Dimlo khua hong sim in, ni 6 ni in, a nih vein a Suangpi khua hong sim leu leu hi. Suangpi pan tawmvei sung bek mah gaalnang in nawkik uh hi. Khuasak te Pu Khup Pau te pawlin, Suangpi khua panin Thangkai Pimpih ah, a gaal phual a tuah uh hi. Galte in inn le lo teng hal tum in, tua panin Suangpi khua sia ta hi.\nTua hunin Suangpi khua inn 20 pha hi ci in, tua hun thu ciaptehna mikangte lai sungah ki-at hi. Suangpi khua mite Sial-ek den bangin sak leh thang ah ki theh thang uh hi. SuangZong teng leh Tomu teng ThangKai ah tai uh hi. suanphut te Dimlo ah tai in, Kop Ngulh bawng pawl Dimpi tawh ki gawm hi. Tua lo teng, Suangpi gam sung tengah ki zep kawi kawi uh hi. Tua bangin Suangpi gam sung a tai na Numtui ah Pu Ngulh Khai suak hi ki ci hi.\nSuangpi khuasaat lai-in Mualbem Pu Khan Thuam in “khua na saat un la gal a om leh hong huh ding hi’ng” ci in kamciam a piak na tawh khua ki saat, tua KhanThuam khua pen, KhanThuam in ahi a, KamHau in ahi zong in, kuamah in gumzo daalzo lo in sia ta hi.\nSuangpi, Thavak ah kolkhai:\nMikang te Gamuk Mangpa A.R Carey Suangpi khua ah hong pai in, thu hongsit hi. Tua thusitna ah, Mikang leh khua kikal ah, Pu Lam Thual in “ Tongciin” a sem ahi Khua tungkhua tuhun Awn lang ( Awn Kim) te inn mun ah, buzung ding in sawlpaang bukno khat lamin, mangpipa tua ah tungsak hi.\nMiau-uk kisuam thu ciaptehna:\nMiau uk suamna thu ciaptehna a tuamtuam om a, pawl khat in, miau uk Maung Tun Win galkapte 30 pha in, tua lakpan 8 suakta hi, a ci ki om hi. Pu Thang Kam ciamtehna ah 8 pha hi ci hi. Tua miau-uk suam hun in mikangte leh Tedimte nawkkhat sung kidona kam in, Tedimte in gaallem ding bangin, mikangte up na ding in a om hun hi ci-in, Carey in na at hi. Tua ahih man in miau-uk suam hun in, tawmvei sung lung muanhuai hun a om sung ahihi. Tua ahih man in Miau-uk Maung Tun Win in, galkap 30 tak tawh Pumva ah a pai ding sang in, ngaihmuan paizaw ding up huai zaw hi. Tua thamlo in galkap 30 tak hi leh a ki genna zah sangin ol lo zaw ding hi cih ngaihsut huai hi. Tua ahih man in, mi galkap 8 pha hi cih thu uphuai zaw hi.\nSuangpi gam sung khua kiteenna:\nSuangpi gam sungah, mihingte teenna thutawh kisai in, ciamtehna pawlkhat na om hi.\nCingkual Khua: Cingkual ah Thanghote teeng ngei hi ci in kigen hi. Tuhun dong in Khimua peuh kimu thei lai hi.\nSasih khua: Sasih khua pen El Thuam khan hun in kisat hi leh kilawm hi. Tua hi a, Sasih khua leh Kaalzang khuasaat hunte ki gual leh kilawm hi.\nNgawzang khua: Ngawzang khua pen, Khuangen khua beima hun in kisaat in, Khuangen khua beima hun mah in kisia kik hi.\nKhawngi khua: Khuangen khua pan Pu Lam Kip in, Khawngi ah lozuan in teeng a, tua hun in Sasih khua sia hi.\nSena mual khua: Tuhun Khai Za Pau innmun tengah, hankhuk tampi kimu hi. Tua hankhuk pen hoihtak in ki to in,tua kull sungah hoihtak in suangphah in, suangpek tawh u’m in, tua ah misi kisial hi. Phin tenlai in, pull tung a, leisung to in tua ah kikhol hi kici hi. A hih hang in, khuat kik in ngeina bang in a lutang lakhia in limtak in kikem hi kici hi. Tua ahih man in tua hun pen Phinhan hilo ding hi cih ding hi.\nNidanglai in Dimpi khua ah, Thahdo minamte teng ngei a, tudong in leisungah tua minamte han kimu lai hi cih Pu Ngin Zam in gen hi. Tua Dimpi khua Thahdote han a cih leh Suangpi khua Senamual hante kibang hi. Tudong in Thahdo te leisungah kiphum ngeina zang uh hi kici hi. Tua ahih man in Dimpi khua saatma hun, Cingkual khua hun pawl in, Suangpi khua Sebanual ah Thahdo khua kiteeng ngei hihtuak hi. Tua hi a, Suangpi gam sungah, a teeng masa pawl pen Thahdote leh Thanghote pawl hiding hi ci in up huai hi.\nMiau-uk suamzawh a kipan in, mikangte in, lokho singpua mawh in hong koih banah, a nuntakna zah in a it uh, vompi ngaltang a kapna uh,a thaute kaihkhop sak hi.Tua thu in, a diimmon pan in tulzum tawh sut bang in sun in, na sa mahmah uh hi.Carey mangpa Suangpi khua a tun ciang in, innmun sim a 16 mun mu hi.Tua tawh kizui in thaulawng 16 hongpia un, ci in ngen hi. Lawng 16 pia zolo in lawng 14 pia uhhi. Khua pan hih thaute a khop ma in, inn 20, thau lawng 20 om hi ci in, gaalte thau sazian ah kiciam teh hi. Khua thau 14 teng matsak pah hi. Innmun phazah thaulawng ap theilo uh ahih man in, dangka Rs. 80/- a liausak hi. Tua khit ciang in, na hausa uh kua hiam ci in a dot ciang in,”Tawng Phut hi” a cih uh ciang in, Pu Tawng Phut man pah uhhi. Mangpa in “ Na khua uh ah teengkik thei nawnlo ding hi uh teh, Dimpi, Dimlo ah taai un” ci in sawl a, dangka Rs.50/ liau thuahsak lailai hi.\nCarey mangpa in, anuai a thuteng huhau in, Pu Tawng Phut man hi ci in Suangpi khua taangthu ah ki ciamteh hi.\n(1) Suangpite in, Mikangte doding ci-in, Sihzang tawh sialban in, akiciam na uh thu leh Suangpi khua pan in, Khup Pau leh Khai Kamte pata, Tomu pawl tawh gamsung beel in, gamsung pan mikangte a dona thu,\n(2) Lopheite Pemp Thangte pata in, Kawlpi leh Hawp ah a gaalguuk bawl pen Suangpi khuate hi ci in a gintakna thu,\n(3) Innmun phazah thaulawng pia zo lo ahihman in, Suangpite’n tavuan nei hi cihnopna thu’\n(4) Suangpi khua hausa ahih mah bangin Suangpite taang in hausapa tungah mawh a puaksak nopna thu’\nMikang gaalte in Suangpi khua phiatsak in, a hausapa matsak hi. Suangpi khuabup ai in, Pu Tawng Phut kiman in, gaalkap phualpi Thavak ah paipih uh hi. Pu Tun Thual in, a sungpa Pu Tawng Phut zui a, Pu Tun Thual leh Pu Tawng Phutte sungta mikangte khut sungah”kol khia” uh hi. Mikangte tangin kamphen Pau Thang in, Pu Tawng Phutte sungta, thu a sitna in, bungbu lehkhai a, saat a, Pu Tawng Phut leh Pu Tun Thualte a kam leh muk pan in siluang dong in gimna a thuak hi. Pu Tawng Phut leh Pu Tun Thualte luang tatkikna ding in, Zong Tuang tate in vaihawm uh a, Pu Tun Zel in “Tawng Phut ka sanggampa leh kamakpa Tun Thual tat na dingin ka sialpi vahawl un ci in, a kol a tol kei leh Tuang Ngul leh Tuang Zen in a kol hong laih un” ci in Pu Tuang Ngul leh Pu Tuang Zen, khuapih pawl khat tawh gaalkap phualpi Thavak ah, a paisak hi. Mikangte in Pu Kip Zel sial na sang in, Pu Tawng Phut leh Pu Tun Thualte sungta kol tol in, khua ah hongciah kik uh hi. Hi thu tawh kisai in, Pu Zong Tuang tapa u bel Pu Phut Lam in hibang in la khat a phuak hi.\n“Pupa theih loh thang lomei hongkai ta e, lunmang vontawi anglai ah thel bang sia e. Vangkhua tu tawm lung nong muansak nam aw e theih loh suangmual nakhup ding lunglau veng e”\nItem Reviewed: MIKANG GAAL LEH SUANGPI KHUA. (Suangpi Mualsuang Laibu). Description: Rating: 5 Reviewed By: Cinpu Zomi


url: =Gamdang Pai ~ Hau Za Cin :: ZOMI DAILY\nposted on 22 January 2016 at 10:25 am Lomkholna: Article, Hauzacin\nPai litlit dih ni. Pai ziahziah ding hi. A pai nailo te zong pai ding, a paisate zong pai zelzel ding. Tua pen ‘tulai dan’, ‘tulai khangthakzia’ ahi hi. Gamdang pailo peuhmah kithuneusak cih ahih pah loh hangin gamdang pai peuhmah tawikhai leh gik deuhse, buk deuh se hi. Tua pen inn lamah gamdang paite a kithupi bawl dan ahi hi. Nungakte’n zong maitai deuh hileh kilawm!\nGamdang pai pen khuamuhna tampi kibehlap hi. Thu theihna zong tampi kibehlap hi. Khual gamla a zinlote zong a zin ngei vetvetlo te sang khuamuhna zaizaw, khuahekzia siamzaw, gamtat dan theizaw hi. Khual gamla leh gam khangto te kiang a zinte bang sangkah a laibu ah simsim sangin theihna kipzaw, kicianzaw hi. Mite gamtatzia muh bekbek zong ei a tawh a kibanglo, ei a sang a kilawmzaw na om hamtang ahih manin kisin ding hong musak a, kisinna ah siamna khanga, theihna kibehlap hi. Mit tawh muh pen bil tawh zak sangin kho zaw kipzaw a, khantawn kikhom hi; mangngilh ciang zong kiphawk kikkik, mitkha tawh kibawl kik thei zel ahih manin.\nMinam khangto lak ah tual bual bang diakdiak a hoihna tampi om a, a khangto mite gamtat dan kithei pah hi. Muh tangpi in ei zong i kisin pah ngekngekloh hangin eima khom in a kilawm ding a hoihzaw ding, a etlawm ding leh tua mite gamtat bangin i kisinsin hi. Tua in hong thalawpsak a, kimuan ngamna hong pia in sepna bawlna khat peuhpeuh ah manawk dan ding hong theisak hi. Ei sang a khangtozaw gam leh minam omlua ahih manin tuate hih dan i theih, i muh i kisin pen a hiding mah hi. Ei a ahoihzaw a om leh zong i zuihsuak ding hilel a, ei a sanga hoihlo zaw i muh leh zong paih dan i siam ding ahi hi.\nTulai leitung pen a kinai deuhdeuh hita a, gamkhat leh gamkhat kikawmtuahna zong a ol deuhdeuh hita hi. Khualzin phalna visa leh travel pass te baih deuhdeuh a, vanleng leh mawtaw, meileng cihte hoih deuhdeuh, hat deuhdeuh a tuang ding mi tam deuhdeuh hi. Tuate hangin hun khat laia i mangmat ngamloh khua leh gamte ah i zin ziahziah ta hi. Mimal hamphatna zong leh minam min tawh nasem in i kuankhia a, gam leh nam ading ban ah vangam donga dingin pan kila ta hi. Tua ahih manin leitung neu deuhdeuh a, ‘no’ ‘ko’ cihte tawm deuhdeuh hi. Pau leh ham zong a kitam zat penpen leh i kizatkhop theih penpen hong thupi semsem dinga, a kizang tamlo leh a zang a tawm peuhpeuh hong beibei ding hita hi. Chinese te in nidangin English lim zatlo uh a, tu hun ciang China gam khangto taktak ding a deih uh leh English siam bangzah hiam amau gam sungah a om kisam hi. English thei tam leh Mandarin thei themkhat kiam ding cihna hi a, a sawt ciang a equillibrium hong buai ding hi. A buai hangin a gam leh a mite in khantoh lawh dinga, a sawtna ciang lungkham sinkham in nei nawnlo in mihing khantohna thupi sazaw penpen ding uh hi. Tua lam manawh in leitung a kipeipei ahi hi.\nLeitung khangto zel ah, minam leh minam gam cih khawng a thupi mahmah ahih hangin thupi a sa khangthakte tawm deuhdeuh ding hi. Minam leh gam sangin leitung ah mihoih hih ding, koi gam koi mun peuh ah nasem thei ding, nek zong thei dinga laisiamna, khutsiamna, etc cihte thupizaw toto dinga, tua siamna te nei peuh leng koi gam koi mun peuh – leitung kiuli ah kituah kawikawi thei ding hi. Tua bang leitung kimanawh ahih manin nang leh kei zong bang nasep sem ding, bang pilna sin ding, bang siamna sin ding cih hun i neih lai in i ngaihsut masak pen ding ahi hi.\nPrevious: USA pan Siama Ciinpi Kawlgam ki puakkik\nNext: Malaysia khuahun kidophuai mahmah (22/01/2016)


url: =ZOMI I HIHNA THU TOMCING. Gelh - Rev. Dr Khen Za Sian - Laibu Saal\nHome > Thuluui/Articles > ZOMI I HIHNA THU TOMCING. Gelh - Rev. Dr Khen Za Sian\nZOMI I HIHNA THU TOMCING. Gelh - Rev. Dr Khen Za Sian\nZOMI I HIHNA THU TOMCING\nGelh - Rev. Dr Khen Za Sian\nI pu leh pate ka kan ciangin Noah tapa Shem, Ham leh Japhet suante sung panin Japhet suante i hi hi. Mihing pianzia a kan khia mipilte leh a ciimte in leitung minam pen nam thum bekin khen uh a: Vun Kaang (White), Vuun Vom (Black) leh Vun Eng (Yellow) cih bangin khen uh hi. Tua tawh kizui-in: Shem=Vuun Kang, Ham=Vuun Vom (Black) leh Japhet=Vuun Eng (Yellow) na ci uh hi. Tu lai tak mi pawl khat in, “Ham tapate sung panin Joktan suan i hi hi,” ci-in Piancil 10:30 sung, “Nisuahna lamah a pai uh hi,” cih siksan uh hi. Ham suante leh khakte in vuun vom Izipt mite ahihna kumpi David in kician takin Late 105 sung a neu 23 leh 36 ah na gen hi. Tua ahih manin ei vuun engte (Yellow) pen Ham suan hi loin, Jophet suante i hi hi.\nTua ahih manin Zomi mite pupi Japhet suan leh khakte cik hunin Sen gam tung uh hiam cih tangthu gelhna tawm mahmah ahih manin kikan thei lo hi.\nSEN GAM UKPITE\nI pute pate pen Sen gamah 4000BC in na teng khin uh hi. Tua hun lai-in ki-ukna kician om loin, khua khat gam khat, bawng khat, Beh khat-te kumpi khat cih bangin na teng khawm uh a, khua khat leh khua khat kisimin tualgal hun cih ding hi mai hi. 2205BC in Xia minamte makaihna tawh tawh khua tuamtuam, beh tuamtuam leh bawng tuamtuamte in kizopna na nei uh a, tua pan kipanin Xia minamte in kumpi (Ukpi) hihna hong panin, tua pan kipanin Sen gamah a nuai a bangin ukpi hong kikhek to diamdiam hi.\n1. Xia Ukpi Hun (2205-1766 BC)\nXia minam lak panin makaipi ahi Pu Yu in ukpi suak masa pen hi. Amah in tualgal bei theihna dingin pang khawmin sepkhop zia ding ngeina leh kimakaihna hong bawl hi. Tua ngimna tangtung ahih manin Pu Yu in Ukpi masa pen suak a, Xia mite ukna pen 1766BC in bei hi.\n2. Shang Ukpi Hun (1766-1122BC)\nPu Yu makaina tawh ma pan khopna leh sepkhop dan kician takin na phuan khin uh hi. Ahih hangin khua tuamtuam kivaipuak zia ding na geel kha lo ahih manin, amah a sih khit ciangin Shang mite tua siksanin 1766BC kumin Xia mite ukna na lakhia uh hi.\n3. Zomi Ukpi Hun (1122BC-256BC)\nShang minamte in ukpi hong sep uh ciangin ukna za khempeuh amau minamte bek pia uh ahih manin, namdangte in tua pen zadah uh hi. Zomite in tu minam kideidanna siksanin Shang minamte ukna 1122BC in na sut khia uh hi. Zomite uk hun sung pen Sen gam pen nuntakzia (Social Life) kikhel hun leh khantoh hunin kiciamteh hi. Bang hang hiam cihleh Grik mipil Plato etc. te zahin minthanna a nei tampi Zomi sung panin na piang khia hi. A min a kilang zawdiakte in Confucious, Lao, Tzu leh Mencious-te ahi uh hi. Tuate bawlkhiat nuntakzia ding pen tu dongin Sente in zang uh a, tu lai tak a Zomite ngeina zong tua mah 90% a kizang suak ahi hi.\nChin (Qin) Ukpi Hun (221BC-Tu dong)\nZomite ukna pen minam kideidanna a om het loh hangin siahkaih lamah duhhop lua kisa ahih manin Chin (Qin) minamte in 221BC in na sut khia hi. Chin ukpi masa pen in 267BC in a suak Zhaoxiang ahi hi. Tua panin tu dong pen Chin minamte in ukna pai suak uh hi. Zomite in tu lai tak a,”SEN,” i cih kammal pen, “QIN” panin i ngah ahi hi.\n“China is derived from Chin and Chin is derived from Qin,” ci-in Sen gam tangthu gelh khempeuh in na ciamteh hi. New York ah ka laibu lei Sima Qian in a gelh, “The First Emperor” a kici Selection of from Historical records- Oxford World’ Classic (Published an an Oxford World’s Classic paperback, with new Preface by K.E. Barshier, 2009 aand Reissued 2009) a cihna sungah hi bangin na ciamteh hi, “The short-lived Chin (Qin) dynasty unified China in 221BC, and created an imperial legacy that last until AD 1911,” ci-in na ciamteh hi.\nChin minam in Sen gamah uk a kipat uh ciangin kulhpi (Great Wall) cian kipan uh a, anaa tawh mipi na sem sak ahih manin tua pan kipanin Sen gam pan kipanin mite lal khiat kipan hi. Tua panin a lal khiate pen Kawlgam sungah hon khat na lut uh a, Karen i cihte na lut masa in Kawlgam sung leitaw lamah na teng uh hi. Tua khit ciangin Kawlte na lal uh a, Kawlgam laizang tengah na teng uh hi. Tua khit ciangin Kachin i cihte leh Zomi na lal khawm uh a, Zomite in Kawlte tenna dong na pai suakin, Kachinte ahih ahih tu lai tak a omna gam uah na teng suak uh hi. Tua ahih manin i pute pate leh Kawlte pen Kawlgam laizangah a tenkhopna thu uh Kawl tangthu sungah na tam mahmah hi.\nChin Min i Ngahna\nZomite Kawlgam laizang a lut ding uh ciangin Kawlte in, “I tai khiatna Chin mite in a gam uh panin kulh ciang ding hong delh uh hi,” ci-in Zomite pen Chin-te nasa uh hi. Kum 100 kim bang a na kido uh ciangin i pute pate in, “Ko pen Chin mite hi loin, Zo (Shou) mite ka hi uh hi. Note mah bangin a galtaite ka hi uh hi,” a cih uh ciangin kilemna na bawl uh a, Kawlgam laizangah na teng khawm uh hi. Ahiih hangin kawl mipite in Zomi cih tawh na lo nawn loin Chin tawh na lo zaw uh a, i pute pate in zong na nial khawl lo uh a, a kilemna uh na thupi ngaihsut zaw uh hi ding hi. Mikang kumpite hong lut ciangin, “Kawlte pawl khatin, “Ko Bamah hi ung. Nitumna lam muatungah Chim mite teeng uh hi,” a cihna tawh kizui-in, Mikang kumpi in tua bangin hong ciamtehna pen tu dongin a kizang ahi hi.\nLAIMI LEH CIIMNUAI-MI\nKawlzang panin Zomite mualtung lam zuanin i pai ciangin hong khatin Ciimnuai khua na sat uh a, hon khat in Lailun khua na sat uh hi. Lailun khua pen Falam panin tai 5 in kigam latna munah om a, Ciimnuai ahih leh Saizang khua gei-ah om hi.\nTu lai tak a hong kilawhna, “CHIN,” cih pen milim biate hong lawhna hi a, “ZOMI,” cih pen i minam min man tak ahih banah, Kum 1953 kumin hong piang khia “ZOMI BAPTIST CONVENTION” pen Nitumna lam mualtung mi khempeuh minam min dingin, “ZOMI,” cih Dr. Steward leh delagate pai khempeuh in Zangkong Tuiphum Pawlpi Zumpi-ah March 13, 1953 in Pasian tungah na ap uh ahih manin, Pasian a zahtak Kawlgam nitumna lam mualtung mi khempeuh in i minam min dingin, Khristian suak masate in Topa tungah a ap uh, “ZOMI,”cih pen zat ding hi hi.\nI pute pate in Sen (Qin=Chin) gamah a om lai-un, “ZOMI,” i hihna pen Kawlgam sungah a lut uh ciangin na zang nawn lo uh a, ahih zongin Zogamah America Baptist Mission hong lut uh ciangin, Zogam ah kipawlkhopna min dingin, “ZOMI,” cih i tam hi. Tua tawh kimematin, “I Minam min mantak pen Khrisrian i suak ciangin Pasian in hong pu lak kik (One of Christian Missions Contributions),” cih ding ahi hi.\n(Note: “Chin hong kicihna pen i nungah seeng Bawm i puak hang hi,” cih thu ahi hi. Tua hun bek hi loin tu hun dongin Kawlgam sungah ei bek hi loin sengpua kitam mahmah lai ahih manin tua bang ngaihsutna pen phuah tawm hi ding hi, ci-in ka kip sak hi).\n“TOPA in luah dingin a teel minam leh TOPA pen Pasian dingin a teel minam in thupha ngah minam ahi hi,”\n“Tel baih pen ding leh ciamteh ol pen dingin kong gelh ahi hi. Dotna na neih khak zenzen leh World History laibu khempeuh sungah, “Sengam thu,” a kigelhna na sim in. Hih a tung a ka gen thute laibu Bu 100 val sung pan kaikawmin kong gelh ahih manin lai na sim lecin kei sangin na tel zaw kan ding hi”.\nItem Reviewed: ZOMI I HIHNA THU TOMCING. Gelh - Rev. Dr Khen Za Sian Description: Rating: 5 Reviewed By: Cinpu Zomi


url: =A lamdang Leitung, A kipeipei hizen veh! ~ Khat Thang :: ZOMI DAILY\nposted on 28 March 2015 at 2:08 pm Lomkholna: Article, Khatthang\nA lamdang Leitung, A kipeipei hizen veh!\n1892 lai-a, Stanford University ah thu piang takpi ahi hi.\nKum 18 apha tangvalno khat in, a Sang saap piak ding sum hong nei nawn lo hi. Tagah hi sawnsawn ahih manin sumlepaii a ngetna ding mel thei lo-in hong cimawh lua peuhmah hi. Ahi zongin, ngaihsutna hoih khat hong nei thei-in, a lawmpa khat tawh musical concert khat a sang huang sung vuah bawlin sum zong ding, tua tawh a pilna sin zom ding cih ahi hi.\nPaderewski in “Hi thei lo ee, tua bang ngeina om lo hi” a cih kawmin tua check balkekin, sum tang $1600 zong leh piakkik kawmin, “pawi a ding na sum bat tenguh lohkik un la, na Sang saap piak ding kisamte na piak khit uh teh a val lai leh tua a val teng kei hong pia un” ci-in gen hi. Tangval nihte zong um ngam lo phialin lamdang sa kawmin, lungdam thu hong ko uh hi.\nPaderewski a dingin a cihtak het lo huhna khat himah tase leh a picing mihing khat ii sep ding, a kilawm thu khat a sem khia kha na higige mawk hi.\nBang dinga, cikmah a, meltheih ngei loh tangvalno nih huh kha ahizen tam maw?\nPiano tum siam, Paderewski a gam ahi, Poland ah ciahkikin Prime Minister hong suak hi. Makai picing khat hi sam napi, kamsiatna ci ding hiam, leitung galpi khatna in, Poland gam zong hong nawk kha citciat hi. Poland gammi 1.5 million bang a gam sungah dongtuakin, sum nei lo, an nek ding nei lo-in hong om uh hi. Paderewski huhna ngetna ding thei lo-in, hong cimawh lua peuhmah hi. US gam an le dongtuak huhna lam thu saipi (US Food and Relief Administration) kiangah huhna hong gal nget hi.\nTua mun san ah a lian pen thusaipi pa Herbert Hoover — (a sawt lo a US President a suak to pa) na hi hi. Hoover in zong Poland gam cimawh\ndongtuakte huhna piak ding thukim pahin, nek theih tampi puak pah lian hi.\nHuhna kicing takin hong tung ahih manin, Paderewski a van gikpi hong zang pah hi. Lungdam lua ahih manin, US Food and Relief Administration a makaipipa tawh kimuh ding, lungdam koh dingin vaihawm pah hi. Hong kimuh phet un Paderewski in zahtakna pia in, a mai ah kun phial a lungdam thu a gen sawm laitak, Hoover in nawh satakin, na nial aa, “Kei tungah nang lungdam nong koh ding om lo hi, a zahtakhuai Prime Minister aw! Nang’ bel zong phawk kha nawn khol lo ding hi teh. Ahih hangin, tuma kum tamkhin sim lai-in, US gamah mi nih college sang kah a zop suak theih na dinguh, na huh ngei hi, tua mi nih lakah kei zong khat hing”\nPrevious: Dahna Pulakna: Mangpha Sia Thang Lian Khup (Khupsan)\nNext: ZIUSA Genvai Thupulakna: Sia Thang Lian Khup’ luangphamna/kivuina\nRev. Suan Khan Lian @ Sia Lianpi Hamburg, Germany ah


url: =Vondeih Kep Ding – 94 (Dimno’ Pa) :: ZOMI DAILY\nposted on 7 March 2017 at 11:55 pm UTC+9:30 Lomkholna: Article, Paukhankap\nDam in laidalno khat tawh hong hopih kik ing. Kong gen ngeisa mah bangin a kampau leh agamtat uh a kituaklo mi, zong ni cileng mi khempeuh phial suakta lo kha ding hi. Ih muan mahmah i huasa pa ahi zong, i pawlpi kem siapa ahi zongin, na pa mahmah kahi zongin suakta lo kha ding hi’ng. Tua ahih manin tuadan in apau leh agamtat a kituaklo mi na muh ciangin heh ngaihsut sese lo-in, telsiam sawm zaw ing. Nang zong kipelh tuan dingin hong umlo hi’ng. Hehna ding khatpeuh na tuah ciangin zong lungduai ding na kisin ing. Na pa zong ka lungduai zawhloh manin ka sepkhialh, ka gelkhialh thu tampi om khin hi.\nSun khat, naupang no khat in anu’n zingsang in bazaar pan aleisak Apple pom (2) a khut langkhat tuak ah anek dingin hong tawi hi. A nu in zong aduh lua hilo na pi-in a tano lungsim sannuam kawm in a tano kiangah, “ Bawi, kei zong khat hong pia ve,” ci-in hong ngen hi. Tua leh a tano in zong a veilam a atawi Apple pen kam khat hong pet hi. Tua khit ciangin a taklam a atawi pen zong hong pet leuleu hi.\nA nu zong aden in anuih mai seisai hina pi-in, a tano gamtat te hong muh ciangin hong nuihmai zo nawnlo-in, amai hong san teitai pah hi. Ciamnuih dan pianin a nget hina pi-in a tano gamtat zia pen ciamnuih in hong sang zolo hi. Thuhilh dingin a tano lam hong pai laitak, atano in anu kiangah, “Heu…nu! Hih pen nang ading. Hih pen hih sang khum zaw,” ci-in alim zaw, a khum zaw pen a nu adingin hong pia hi.\nTawngno aw, a nu in alapphei man hileh atano in bet ahih kei leh daan khat teitei thuakkha ngel dingin um ing. Bangzah in i thei zaw zong, bangzah in i upa zaw zongin, bangzah in pil zaw, khua muzaw i kisa zongin midang khat peuh tungah thukhenna piak pahpah ding hoih khin lo hi. Ei ngaihsut dan bek tawh na mankhin gailo-in amau hong genna te zong ngak hileng thuman pen hong om khiathei pan hi.\nU zaw na hih manin na nau sangin khua na muh zawk lam hong thei ing. Mi omdan, mi hekdan leh mi nuntak khuasak zia na theih zawk lam zong hong thei ing. Ahi zongin dik nasak het loh na nau gamtatna te na muh ciangin tawng pahpah, hap pahpah lo-in ama hong gen thute tawmvei sung ngaihsak phot in. Tua hileh na lungsim sunga na upmawh dan leh ama ngimna taktak hong kibang lo kha ding hi.\nPrevious: Malaysia golhgukne akiman te lakah Police 3 kihel ~ ZD\nNext: Christian Hymn te’ tangthu: Si-a Khut Guak Masuan Ding Maw?\nSengam ah numeikhat ahehsuak in lampi tungah sumtampi lonkhiagawp ~ ZD\nMalaysia ah Rohingya papikhat gammi numei nawngkaisakna tawh thong kikhia ~ ZD\nA manpha Numei te ~ Pau Tun Thang


url: =Naungek kha 14 aphapan khatin khitang honkhat valhkha in Operation bawlkul :: ZOMI DAILY\nposted on 22 May 2018 at 11:34 am Lomkholna: China, News, Sawltak, World\nNaungek naupang tawh akithuah te’n naupang kimawlna “Child’s Toy” tepen alauhuai aomkhadiam cih etcik gigehuai hi. Northern China gamsung aom naungek pasalno khatin sik hup tawh akibawl khitang (Magnetic Beads) valhkha ahih manin, amau omna panin 300km bang agamla Beijing City ah Operation bawldingin zuatkul cih Beijing Morning Post pan kiza hi.\nTua naungek pen kha 14 bek aphapan hi a, Hebei Province, Qinhuangdao City sungah ateeng uh ahihi. Akipatcil in tua naungek pen acisa in, lualua theizel hi.\nAgil sungah Magnetic Beads valhkha cih Qinhuangdao City aom Doctor te’n atheih uhciangin amau septheih bawltheihding hilo ahih manin, anu apa te kiangah amanlang in Beijing Children’s Hospital ah puak un ci’n sawl uhhi.\nBeijing Children’s Hospital atun uhciangin Emergency Surgery abawlding amakai Doctor khatin agenkhiatna ah tua Magnetic Beads pen agilsung ah aomzawh ni 5 bang phakhin khading ci a, tuahangin naungek in athuaklah mahmah cihi.\nEmergency Surgery aki bawlsak ciangin naungek ii agilsung aom khitang teng ki lakkhiatsak theisam a, ahi zongin thuaklah mahmah hi. Surgeons te genna ah akigawm in khitang 21 ki mukhia in avekin ki hemkhiathei ci uhhi.\nKamsiat kawmkal panin ahuaisiasak sawnsawn ah, tua khitang tepen sik hup ahih manin, khatlehkhat kimat in akual bangdan in omsawnsawn uhhi. Tuahang tengtawh agilzang asunglamzong nasakgawp hiding kici hi.\nBeijing Children’s Hospital ah kalkhatsung akikepkhit ciangin tua naungek pen adamsa in akhua ah ki ciahsaktheisam hi.\nBeijing Children’s Hospital panin Surgeon pa ii genna ah hihbangdan Magnetic Bead avalhkha naupang pen tamsemsem a, tuate pen Operation bawlkul hamtang cihi.\nTua naungek ii anu in agenna ah tua kimawlna Magnetic Toys tepen kum 13 aphakhin atapa ii akimawlna cihi. Ahi zongin atangek kha 14 aphapan in namukha in, akamsungah koihkha, avalhkha hiding cihi.\nNaupang adiakdiak in naungek tepen kimawlna aneulua, kamsung ah avalhkhak theihding Child’s Toys tetawh kimawlsak hetlohding thupi mahmah hi. Sawltak #zomidaily\nPrevious: Malaysia golhguknek akankhia zumpi MACC ah Najib ki paipihta\nNext: Witness kisamlai ahih manin Najib kimanthei nailo, Thursday niciang thusitna omkikding


url: =Laithiangtho Pathian Kammal | Siyin Chin Baptist Church\nLaithiangtho Pathian Kammal\nPosted by thawngno ⋅ August 18, 2012 ⋅ Leave a comment\nTha sim in nipini thupi mama pawlkhat om aa, ei thu um mite in tua nipini sia special sunday ci in la le thu taw Pathian minthang ih pok bul hi. December tha ahi le Jesus sua tha, January tha a hi le kum thak, March or July sung ah Jesus thaw kik ni,May le June sia nu ni, pa ni ci bang ah ih zak sung pan August tha ni pi thum na sia Laithiangtho nipini ci bang in ih ciamte hi. Tua hi aa tu tha August tha LTT nipini thupi sak na taw hi laingual kong at hi.\nLTT pian na thu\nLTT thu kikum tu ih hi kom LTT pian na thu ma ihsuut masa tu hi.LTT sia Pathian mizak 40 ih a aat tek uh hi aa, a ki at masabel Piancil le a khak be Thupulaak na sia kum 1600 bang kihal hi. Moses hun BC 1500 pan a ki pat a khak bel AD 95 kilaklaw sungteng ah a ki at ahi hi.\nHi LTT a at Pathian mi zak 40 te ii a at hun le ki bang ngawl, a at na mun le ki bang ngawl, a kikum ah a at khat zong om ngawl hi na pi, a tup na bulpi sia kibang siat hi. Hi LTT bu 66 ih a tup na bulpi sia thu thum ahi hi. Khat na ah Pathian tapa Jesus hong sua na tu thu, nina ah Tapa Topa Jesus letung mimawte hong tan tu ah hong sua na thu , thina in len zo ngawl ah hong thaw kik na thu le, thum na ah ih Topa Jesus sia nikhat ni ciang hi leitung ah hong tuak kik tu ahi na thu te ahi hi.\nTua bek dom ngawl LTT a ki aat theampo sia Pathian THATHIANGTHO (TTT) sawl na bang ah aki aat vive ahi hi(Timothy nina 3:16). LTT sia thumann thutak hil na tu, mihing te in ih maw na ihkhial na te ih pulaak ah mawmaai/khialmaai na ih nget thei na tu, ih mawna ih khial na te pan kisiik kik ah thuman lampi ih tot thei na tu, a mann lampi tung tawn ah ngual ih et te taak ih hi thei na tu ahi hun lam Paul in na thiang son hi. Lam khat pan LTT bu sia Pathian in leitung mite tung ah ama hi na aphuan na a ki tep te na zong ahi hi.\nThuciam lui le Thuciam thak\nThuciam lui sia bu 39 om aa, Pathian ii leitung a bitphua na pan kipan Topa Jesus sua ma sia hun sung teng a ki tep te na thu ahi hi. Thuciam thak sia bu 27 a kingawm hi aa Jesus sua na thu a thi na thu le,a thi zawk ciang thu piang lai tu te akiphuan khol na thu te ahi hi. Thuciam lui pan ah kamsaang te ii mukhol na te (Jesus hong sua na tu thu, a thi na tu thu, a thawkik na tu thu te) Thuciam thak sung ah kicing siat hi. A zezen in na Topa Jesus sia leitung ah mimawte hong tan tu hong suak ngawl. thi ngawl, thokik ngawl hi zen thong le Thuciam lui sia khiak na nei ngawl, kiman na nei ngawk hong suak tu hi. Thuciam thak zong a om na tu thu khat zong om ngawl hi. TUA A HI KOM JESUS SIA EI MIMAW TE A TU AH LEITUNG HONG TUAK SUK SIA LAITHIANGTHO BUBUP IH THU LAINGIL AHI HI.\nLTT sung ah 30 percent sia kamsan na thu vive ahi hi. Kamsan na thu thu 4000 a om na sung pan kamsan na 3000 bang sia leitung ah piang siat zo/ tung siat zo hi ci in LTT thiam/kan te in son hi. Topa Jesus pai kik na tu thu kamsan na 330 vei bang aom sung pan a thu om te tetti om siat zo aa kicing siat zo hi ci in LTT thiam te in mu uh hi.\nLAITHIANTHO Pathian kammal\nLTT sia leitungbup ah laibu om theampo sung pan tambel aa aki aat, a kikhawng bel laibu ahi hi. Leitung kam tam bel taw a kiphen ah a kivawt LTT bu ahi hi. Leitungbup ah suakta tak ah aki vawt aki zuak ngawl na ngam aom kawm pan kikhen vaial kikhawng vaial LTT bu ahi hi(Note: Ei kawl ngam bang zong LTT bu theampo phial ngamdang pan kikhen aa, kawlngam sung hong tum tu zong sia vankham khat bang ah akikhaam ngam ihhi hi).\nA bo ngei ngawl PATIAN KAMMAL\nLeitungbup ah akikheal ngawl khat zong om ngawl aa, akip akho khat zong om ngawl hi. Nidang lai ngam minthang bel te zong aminthang suak om ngawl hi. Ta bang ma in khuapi minthang te zong aminthang suak om ngawl hi. Ih om na leitung pi mama zong kip tawntung tu hi ci in kua ma in aamakhan thei ngawl hi. Tu hun lai tak ngam khangtobel ahi America ngam, Japan ngam te zong zinlingte, huipi suangval te khaam zo ngawl hi. LTT sung ah kamsan na te sonkhol na te zong kicing vaial zo hi. LTT sung ah sonkhol na te 98 percent bang kicing zo hi ci ah LTT thiamte in mu uh hi. Hi bang hun khak bel sung ih thet lai tak ei leitung mihing te in Pathian kammak LTT in nun taak pui tu thu pi mama hi.Leitung vantung keak a bo zong Pathian kammal bo ngei ngaw tu hi(Isiazah 40:8).\nTu ni LTT bu sim in ih nuntaak pui tek na ziam? LTT in ih ngamtat na tu theampo hong hil na Pathian kammal LTT bu ih sim tek na ziam?\nLTT kammal sia nipi khat ah khat vei Pulpit tung pan thuhil ih ngai sia taw kicing ngawl hi.( Tu hun ciang nipi khat khat vei Pathian kammal ngai ngawl akikhawm ngawl zong ih tam pheivei zo hi). Pathian humop Pathian TTT sawl na taw ki at ahi bang ma ihsim ciang zong dei na tatak thunget na, PathianTTT sam ah sim tu kisam hi. LTT bu nei bek sia taw ih lungkim le zong suak thei ngawl hi. Bang hang ziam ci le Pathian kammal LTT in ihngam tat na tu lam hong lak na Pathian TTT in hong tel sak hi. Ei thu um mi te a tu in LTT sia ih mei vaak lam hong lak pa ahi tu ki sam hi(Pslm 119:105).\nPathian TTT lam lak na taw na sim zawk ciang LTT sung om bang na ngam ta le na lampi tang tu aa, na mainawt tu hi. Thu hak sa mama na phul tha hial zong zaw na hong pia tu hi. Hebia 4:12 sung ah LTT sia a lang ni ahiam namsau saang in hiam zaw hi na ci hi. Ephet 6:17 sung ah”Pathian kammal sia Thaa ih hong piak namsau bangin na zangh vun” na ci hi.\nHun khat lai in Senngam(China) ngam ah missionary pa khat a mai ah Palik te pai ah ama man ta ah puak LTT bu sut tu ci he ahikom a puak LTT dal khat leam in a kam sung ah phual man hi. Thongsung athet ciang tua dal khat bek anei LTT dal sia sisim ahi le thin kiam ngei ngawl in tha nga vaial hi.Topa minthang pok tawntung thei hi.\nTopa kammal LTT sim tawng.Pathian kammal LTT nuntaak pui tawng. Pathian ahe ngawl lai te LTT kammal hawm sawn tawng.\nHi lai asim theampo Pathian thuthuk mu thei ng thupha/ cidam na thu pha/thinop na thupha hong pia tek ta hen.\nKip Thian Pau\n« Lung Muanna Taw Khua Daak Ni\nUmla Heak In (Don’t Doubt, Just Believe) »


url: =Zolai zuuna ~ AS ThangBawk :: ZOMI DAILY\nposted on 9 April 2020 at 8:36 pm Lomkholna: Article, Thangbawk\nThupatna – Zomi i hihleh Zolai i neihloh a phamawh a hihi. Lai kiciantak in a nei lo Zomi te in Pasian hehpihna hangin 1910 kumpan Cope Topa in Zolai hong bawlsak ahihmanin tuni Zolai a zangthei i hita hi.\nTua Pasian hong piak i Zolai a khantoh nading, kumsawtpi a nuntak nadingin Zota te in i kep, i puah mahmah ding kisam hi. Zolai kepcingna ding, puahzia ding leh zuunzia ding mipil misiam tampi in i gelhkhin zo hi. Tuate mahbangin kei mimal muhna neukha hong gelh nuam ing.\n1. Manglai pan i lak kammal te a zatdan\nZolai i gelhciangin i deih kammal khempeuh kicingzotaktaklo a hihmanin Manglai pan i lakkik hun om thei hi. Tuabang laimal te pawlkhat te in a Manglai mah in gelhsuak a, pawlkhat in Manglai pen Zo awkaih tawh gelh hi. Gtn: Manglai- Missionary pen Zolai in Misonari, America pen Amerika, Christian pen Khristian cihdan in a gelh pawlkhat ki om hi.\nKei mimal muhna ah Manglai pan i lakkammal te Zo awkaih tawh gelh nawnlo in Manglai mah in gelhsuak leng a hoihding hi ci in ka ngaihsun hi. Manglai mahtawh gelhsuak lel leng, a Manglai zong a kithei hipah a, tua in i Zolai hong susia zolo ding hi.\nMinam tampi in Manglai leh Mangpau thupi tak mah in a zat a hihmanin zatloh a phamawh Manglai te Manglai mah in gelh ding hoih ka sa hi. Zo awkaih tawh a at te in, ‘ih Zolai a kip nadingin Manglai te zong Zo awkaih tawh gelh ding hi’ ci uh hi. Himun ah nang muhdan zong pawlkhat ompah dingin ka um hi.\nComputer tawh Zolai i gelhciangin Kawllai keyboard zong nawngkai pian a hihmanin Zolai tawh i gennop a kitelzawhloh ciangin Kawllai sangin Manglai mah zatsawm ding zong hoih kasa zaw hi. Ahizongin Kawl gam sungah om i hihmanin a nih in etsiam zatsiam ding kisam hi.\n2. Lai malgawm dan\nZolai i gelhciangin laimal ki gawm ding leh laimal ki hal ding teltak in zatsiam theih ding thupi hi. Kei mahmah in zong laibu ka gelhciangin hamsa ka sakpen khat a hihi. Kammal malkhat a hihleh laimal te gawm in at ding hi a, tualo te a ki hal in at theih a hihi. Gtn: gamtatna, kampauna, sanginn, khitui, cihte khempeuh gawm ding ahihi.\nMipawlkhat te’n ‘gam tat na, a citawh, gamtat na’ a ci tawh, kam pauna, a citawh kampau na’ a ci tawh i laigelh dan ki tukalh mahmah hi. Hibangte khempeuh lai a gelh mimal kim in ngaihsun tak a i gelhsiam ding thupi hi.\n3. Laimal zatkhopna\nHih laimal zatkhopna tawh kisai pen Zolai sungah tampi gen ding om nawnlo hi. Zomi te ki pumkhat in, i lai puahkhawm, zuunkhawm i hihmanin laimal te ei khua leh ei beh awkaih tawh gelh nawnlo in Cope Topa hong bawlsak Tedim lai vive tawh gelh i hihmanin hihpen a lungdam huai mahmah thukhat a hihi. Tedim lai cihpen Zomi sungah omlo hi.\nSihzang, Teizang, Saizang, Khuano, Zo, Dim cihdan te khempeuh a kigawmna pen Zolai (Tedim lai) hong suak a hihi. Ka neulai in Zolai sumbu sungah T- Tedim pau ei mau pau’ ci in ki gelh hi. Hibangin ei ma awkaih tawh lai gelhlo, mi hon mai ah thugen nawnlo i hihmanin i Zolai hong khangto mahmah ding hita hi.\nEima khua leh eima beh awkaih zanglo in Tedim pau, Tedim lai tawh i gelhna pen i khua, i beh leh i minam i itna a hihi. Lai a gelh lai ding khempeuh te in zong i Zolai citak mah in gelhsawm tek ding hihang.\nHibang sephuai gelh ding hileng tampi om toto ding a hihmanin hih thu 3 tawh zialbawl phot ding hihang. Hih thu 3 i zatsiam theih nading leh i minam lai hong khantohna dingin:\n1. Lai tawh kisai makai neih ding kisam\nLai tawh kisai minam huam in makai (ki pawlna) kician i neihding thupi mahmah hi. Tua makai te in laibu ki bawl khempeuh edit sak ding, laimal zatdan, a kigawm a ki kak a vek in etsak ding hi. Minam itna a susia thei ding, lai leh pau a susia thei ding lai khempeuh hepkhiatsak pah ding hi.\nLaibu ki bawl khempeuh tua ki pawlna te phalna bek tawh zuak ding thupi ding hi.\nHihpen Zolai a khantoh ma, a picin taktak ma ciangbek kisam ding hi. Tuciangciang laibu a edit sak a tamzaw te in a thubek in a etsak hi a, Zolai kepna zuunna lungsim tawh hilo cihpen mikim in i muhtheih a hihi.\nTuabang minam huam in ki pawlna omlo a hihmanin mimal in a bawl laibu te genloh mikim in a zat Laisiangtho nangawn ki thukhat nawnlo hi. Kammal khat in pai nawnlo hi.\nHih Laisiangtho pen minam khat i hihbuangin a kibang zangthei leng bangzahtak a lungdamhuai zentam? Ki pawlna leh ki pumkhatna a omloh manin i Laisiangtho nangawn kammal kibang nawnlo a hihmanin khasiat huai mahmah kasa hi.\n2. Media nasepna te\nLai a khantoh nadingin media te thupi mahmah hi. Media hun a hihna tawh kizui in nisim in mitampi in media te thusuaksak laite ki sim den hi.\nTua a hihmanin Media lam nasem khempeuh te in i minam i itna ngiat mahmah tawh i laigelh khempeuh Zolai zuunna in i ngaihsut pah ding thupi mahmah ding hi. A thu bek a gelh hilo in a lai gelhzia mahmah midangte a hilh bangin i ki ngaihsut leh i lai hong khangto ding hi.\nTuhun ah sapna lai khempeuh kam tawh ki gen nawnlo a, lai vive tawh ki gelhta hi. Mopawi sapna, Meeting sapna, Thuzaksakna khempeuh lai tawh hiaa, a diakdiak in Computer laigelh te nasep a hihi.\nTua ahihmanin computer lai khen te khempeuh in zong i minam leh i Zolai i puahna ngiat in lai te i gelhsak ding kisam hi. Computer lai khen te’n mun khatkhat ah: ‘Mopawisapna’ ci in gelhsak hi. A denciang mikhat a’ding: ‘Mopawi sapna’ cihsak leuleu a, a dangkhat tungah: ‘Mo pawi Sapna’ cihbangin i gelhciangin i Zolai thahat nawnlo hi.\nI zolai gelhdan a ki pumkhat theih nading Computer sai te leh Computer laigelh te tungah ki nga mahmah hi. Hibang nasep a semte in Zolai bangci gelh ding cih a theihlohman a hihmanin Zolai siamte (ki pawlna) in i hilh theih ding kisam ding hi.\nZomi in piangin Zomi mah in a si ding vive i hihmanin Zomi, Zogam, Zopau leh Zolai te aituam ngaihsut in i hihtheihzah in i puah i zuun ding hanciamtek ding hihang. Lawhcinna pen a mi tamna tungah ki nga masalo in ki pumkhatna tungah ki nga zaw cih i theihtek a hihi.\nI Zolai thahat in hong khantoh nadingin i laigelh dan khempeuh luankhat in luangin, lawngkhat in i gintheih ciangin Pasian hong piak Zolai in Zomi te hong ki pumkhatsak semsem ding, hamphatna a tamzaw sem hong pia lai ding hi. AS ThangBawk\nPrevious: Singlamteh lampi ~ Jam Daniel\nNext: Covid-19 Nawkzawh aadingin mapan’ khopding cialna\nBawngtal thahsiam Matador khat bawngin atuap pikkhapsak in si\nKimpu leh Kimpi – 39 ~ Hau Za Cin\nTulaai Leitung Thuthang Tuamtuam Updates July 19, 2014


url: =2014-01-12 ~ TBC-Y\nPosted on Friday, January 17, 2014by Siam Kim\n2 Korin 4:16-18\nA kimu thei nate tomno sung bek kiamgna, a kimu theilo nate a tawntungin a kip ding hi.\n__2 Korin 4:18\nCiamna Kip Thupha” le “Pasian Amin Thang Hen!” cih la minthangte leh biakna la dawng 9,000 bang a phuak Fanny Crosby pen a ngeksen lai pekin a mittaw hi.\nPawlkhatte in Fanny pen hehpih huai sa mahmah hi. Thu a lim gen nuam mahmah Pastor khat in “Nang pen Pasian in thupha tampi hong piak hangin khua muhna hong pialo hi” ci-in hehpih hi. Fanny in, “Hi thei hileh ka nu’ sung panin mittaw sa in suakleng utzaw lai ing,” ci-in dawng hi. “Bang hang ci ve, tua bangin mittaw sa in suak vet leng vantung ah ka muh masak ding pen Gumpa Jesuh hipah ding hiven.”\nFanny in nuntakna pen tawntung mit tawh en hi. I lei mittawh tawntung thu i et ciangin ki lamdang thei hi. “Tu hun lai takin tomno sung lungkhamna ka thuakte uh in ka thuakna uh sangin nakpi takin a lianzaw tawntung minthan’na sung hong tunpihding hi. Bang hang hiam cileh a kimu thei nate tomno sung bek kimang a, a kimu theilo nate a tawntung in kip ding hi (2 Kor 4:17-18).”\nMinthan ni ciang a i muh ding To Jesuh vang tawh tehkak lehang tuhun a, i lungkhamnate a meng milmial lel ding hi.- Dennis Fisher\nPasian aw, hih lei nuntakna tunglam muhzia tawh hong ensak in.\nNang tawh maitang i kimuh ciangin ka leitung haksatna te uh beimang ding cih hong phawksak in.\nTawntung thu i muhzia in i lei nuntakna hong uk ding hi.\nPosted on Thursday, January 16, 2014by Siam Kim\nKolose 1:1-12; 4:12\nTua Tapa in Pasian’ pianzia a kimin a neihna ding Pasian mahmah a lungkim hi.__Kolose 1:19\n1949 kumin Los Angeles ah mihing 6000 in Nipi 8 sung Billy Graham’ thugen ngai-in thangah thei mahmah uh hi. Tua cialpi ah thungetna le Counselling mun ding a kibawl bukneute om a, mite khukdinin thungen hi. Tua mun pen Cliff Barrows kici Billy Graham’ lawm, lalam makai pa khat in “Pasian nasepna bukneute,” ci-in min phuak hi. Thungen makai pi pen Los Angeles khuami Pearl Goode kici numei khat a hihi.\nKolose khua a, Khristian-te tungah Paulin a khak lai sungah Paul in a lawmte tawh Kolose khuate ading thu a ngetsak denna pulak hi (Kolose 1:3,9). “Pasian’ deihna bangin nungta in lungsim khanghamin kip takin na om theihna dingun amah in thu hong ngetsak tawntung hi(4:12),” ci-in Kolose pawlpi makai Epafras’ thu zong a gen hi.\nPasian in mipawlkhat pen “Buk Golpi,” ah lungdamna thu a genkhia dingin a seh bangin, Epafras leh Pearl Goode te bangin thungetna ‘buk neu’ ah khukdin in thungetna tawh mi tampi Pasian’ mai a tunpih dingin zong hong seh om hi.-David McCasland\nAmaute in nakpi takin thungen a,\nPasian’ palaite adingin thungen uh hi.\nAmaute in a khukte uh tawh sem uh a,\nA guh a tangte thahat semsem hi.\nThungetna pen na sepna ding a kiginna hilo-in, nasep hipah hi.\nA KICINGVAL AN\nPosted on Wednesday, January 15, 2014by Siam Kim\nNa nuntakna dingun bang ne-in bang dawn ding cih ahi a, na pumpi uh adingin bang silh ding cih ahi zongin lung himawh lua kei un.__Matthai 6:25\nThe Jamaica Christian School for the Deaf aa Director a sem, ka lawm Marcia in tunai deuh in “Thupha tawh kipatkhiatzia” cih thulu guanin thupom thusanzia khat hong luikhia hi. Tua thului sungah ‘Tu kumthak ah, budget a cingval tawh ka kipat pen kum 7 sungah ah a khatveina hi’ ci hi. “Bang na cih nopna hiam? Dollars tul tampi Bank koih maw?” “Hilo.” “Tua leh na sang ading, tukum na kisapteng neikhin na cihna maw? Hilo. Tua leh bang? “Tu khakhat aiding an nek ding neihkhin, ka cihna hi,” ci hi.\n“Naupang 30 aiding budget kigak mahmah tawh thu vaihawm pen vailian mahmah hi,” hong cih kawmin “Amah hoih a hih manin Topa tungah lundamna ko un: A itna kip a tawntung in a kho hi,” cih (I Khang 16:34) hong sim hi.\nMarcia in a sanginn leh a sang naupangte nuntakna Pasian in kum khat khit kum khat sik hi ci-in um hi. Sang vanzat, leh an le tui tampi a neihloh hangin Pasian tungah lungdam ko in a minthangna pulak den hi. Pasian in siktoto ding cih zong um cinten hi.\nKumthak na dawn ciangin Pasian hong sikna na um hiam? “Na nuntakna dingun bang ne-in bang dawn ding cih ahi a, na pumpi uh adingin bang silh ding cih ahi zongin lunghimawh luakei un (Mat 6:25),” ci a Jesuh hong itna kammalte umin muang takpi ding hi hang. – Dave Branon\nMailam thuding ka lung himawh keilel,\nJesuh in "thei ing" ci lel,\nAmah tawh ka tonkhop ding hilel,\nMailam thuding Ama’n theilel.-Stanphill\nLunghimawhna in na zingciang vaidingte siangsak kei. Tuni a na thaneihteng hong hupcip hizaw.\nJesuh in paubanna a neilo ding le a pukkha lo dingin hong kem ding hi. __Judah 1:24\nKikhawm a, biakinn pai ding cianga, tate i zep i puah pen nasep lian veve hi. A ki zem sitset sa pen Biakinn tunzawh minutes 10 ciangin ka taneu Matthew bang a nu le a pa’n puahmah lomaw cih ding phial hipah hi. A puan pilpak lah kikhih khinlo, a mit limlang lah kia dekdek, a khedap khau lah khih lo, a moh nekna tawh a puan teng kizem bialbual. A mahbek nusia peuh mahleng nin lua pah.\nKhat veivei Khristian-te zong tua bang kihi thei zel hi. Jesuh’ thuman thutak puan silh khin napi, Pasian neilo te bang a om nuam zel hi hang. Tua man Judah in, “Jesuh in paubanna a neilo ding a pukkhalo dingin hong kem thei hi,” ci-in hong phawk sak hi.\nPasian neilo te tawh i kibat lohna dingin bang cih ding? A Kha Siangtho le Ama’ lampi i zuih semsem ciangin paubanna a neilo dingin hong kem ding hi. “Pasian kammal tawh kisil hileng (Efe. 5:26),” bang zah takin thuman in i siangtho dan ding gentheih hilo hi.\nJesuh in paubanna a neilo ding leh a pukkhalo ding hong kem ning hong cih pen thupha taktak a hihi. Ama’ itna leh donna phawk semsem leng Kumpi pa’ tate tawh i kibatna khang sak semsem hi. – Joe Stowell\nA hoih mahmah na thuman puan nong silhsak a,\nPasian mai ah Paubanna neilo in a pukkha lo dingin nong kepnate lungdam hong ko ung.\nPa’ ompihna i theihna ding Tapa tungah kinga ni.\nTAWLNGAK HUN NUAM\nPosted on Tuesday, January 14, 2014by Siam Kim\nKa lung sungah nuamna nong guan hi.__Late 4:7\nZan ihmu theilo-in lukham peuh ka lumlehleh hangin ka ihmu thei tuan kei hi. Ihmuh theihna ding lampi tuamtuam kigen a, a tawpna ah a hoihpen cih omtuanlo hi.\nIhmuh theihlohna a hang tuamtuam om ding a, a kisamlo pi a, i teisetsat zelna pen lungkhamna, khial kisaknate hang na hi thei hi. Late 4 sung a, David’ nuntakna tawh en lehng. Pasian hehpih ding leh thunget a dawnna dingin Pasian na sam hi (tg. 1). A kikona te Pasian in hong za hi cih zong phawk zel hi (tg. 3). Lupna tungah i lungsimte sittel in daitak a i om ding David in hong thapia hi (tg. 4). Pasian hoihna, itna, leh hehpihna te i lungsimsungah ngaihsunsun leng, Pasian i muang semsem ding hi (tg. 5).\nEi le ei in hanciam a, i leptuah sawm, i lungkhamna te pampaih phot in Pasian muang leng hong lemzaw ding hi. Amah in i lungtang sungah nuamna hong guanthei hi (tg. 7). Tua manin nitak lupding ciangin i lungsim daisak hithiat in i om ding hi. Pasian sungbek ah lungmuanna om hi (tg. 8). –Dave Egner\nNa daihna kha hong guan in la,\nHuihpi nung tui kilok te hong awlmawh sak kei in,\nKa sungah na daihna hong phum in la,\nTawlngak hunnuam hong ngah sak in. - Dave\nIhmut theihloh hun nangawnin Pasian in tawlngak hun nuam hong pia thei hi.\nJAN 12, 2014 PROGRAM\nPosted on Monday, January 13, 2014by Htaung Kyint\nJan 12, 2014 Bulletin\nBIBLE STUDY MATHAI thukhupna\nPosted in 2014 Sermon, Audio Sermons, Bible Study, News, Photo\nSILAH NUNGTA BEK HILO\nPosted on Monday, January 13, 2014by Siam Kim\n1 Thess. 2:7-3:7\nTimoti hong tungkik khina, note’ upna le nong itna uh thute hong gen hi.__1 Thess. 3:6\nApril kha 1937 kum Mussolini gamkek te in Wallamo gam a om, Missionary khempeuh Ethiopia ah a taisak ciangin Khristian kici 48 bek phalai uh hi. Tuate in Maku lungdamna bu bek mah a neih lianpen ahi hi. A tamzaw in laisim theilo lai hi. Kum 4 a sawt khit Missionnary te hong tunkik ciangin a upmawh uh bangle-in a tulsawm val in thu-um mi na kibehlap ta hi.\nNungzuipi Paul zong Thesalonika khua pan kihawlkhia hi (Sawl 17:1-10). A nutsiat Khristain tawmno cikte a beilohna dingin nakpi takin tha pia hi (I Thes. 2:17). A nungsang ciangin Timoti va pai a, Paul tungah tua khuate upna leh itna thu a pulak hi (I Thes 3:6). Tua thamlo in Makedonia leh Akhai-a gamte a dingin etteh tak Khristiante na suakto lai uh hi.\nPaul in a mission sepna pan in mi bangzah piangthak ci-in a mal tawh gen ngeilo hi. Kua ma dang tungah minla lo-in Pasian tung bekah minphatna pia hi. “Ke’n suanin, Apolos in tuibuak a, Pasian in khangsak hi,” ci lel hi (I Kor. 3:6). Kimlepam haksatna in khatlehkhat hong khenthang gawp thei mah a, a hi zongin Pasian in tua haksatna sungpan mah in pawlpi khangsak hi. Thuman cihtakna bek tawh Pasian tungah minphat na piaciat hi. – C.P. Hia\nTopa aw, langpanna ka tuak uh ciangin ka lau uh bang lo-in gualzawhna nengno khat ah min ka deih mahmah uh hi. Pawlpi a lam leh a khangsak Pasia nang bek na hih lam hong theitel sak in.\nKa pawlpi ka lam ding a, sihna nangawn in zo zo ngeilo ding hi –Jesuh (Mat 16:18)\nDAI GEI-A KA VENGTE\nPosted on Sunday, January 12, 2014by Siam Kim\nThu-um khempeuh kikhawlin omkhawm uh hi.__Sawltak 2:44\nKa huang umna daite luita a hih manin ka pasal Carl tawh nikai lam pawlin phelkhiat ka kipan uh hi. Ka upmawh sangin ka zobaih zaw uh hi. Nikhat ka pasal, lopa met-in a om laitak, a ui tawh lam a siau kaveng nupi khat in huang umna dai tawh kisai in ama’ muhna hong gen hi. “Dai na phel khiat pen na huang etlawm zawtham ei. Ken bel dai cih khawng kisam sa khol keng,” ci-in kideidanna a omlo tual nuntak a lunggulhna hong pulak hi.\nDai kaih pen a hoihna a om sam hangin i vengte tawh hong khen himawk in, tua pen ngaihsut huai mahmah hi. Ka kikkhopna pawlpi ah kal khat khat vei kilawmtatna hun kibawl zel in khat le khat thu kingetsak in tha kipia uh hi. Pawlpi masate hun lai in zong nisim in biakinn ah kimu khawm uh hi (Sawl :44-46). Thu ngen khawm in kilawmta khawm den uh a, lungsim ngaihsutna mahmah ah zong ki thukhat pah uh hi. Khat cimawh le khat in huh theipah hi (Thuhilhna 4:10).\nThu-um mite tawh kizopna pen Khristian nuntakna ah a thugil mahmah khat a hihi. Kilawmtatna pen Pasian in a itna hong lakkhiatna lampi khat ahi hi. –Anne Cetas\nKhristian ki-itna in,\nLungsim hong henkhawm hi;\nLung kituaka kikholhna in\nVantung itna lim hi.-Fawcett\nHong lam ding leh hong lenkip ding Khristian kilawmtatna i kisam hi.